Dɛn Na Ebetumi Aboa Yɛn Ma Yɛakura Nokwasɛm No mu Pɛpɛɛpɛ?\nƆwɛn-Aban—Nea Adesua Nsɛm Wom | January 1, 2003\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Marathi Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nAGORU ho adwenkyerɛfo bi a ɔyɛ adwuma ma atesɛm krataa bi kɔhwɛɛ agoru bi bere bi. N’ani annye ho pii na ɔkyerɛw ho asɛm akyiri yi sɛ: “Sɛ adehunu bi na worepɛ ahwɛ a, ɛnde kɔhwɛ agoru yi ɔkwan biara so.” Akyiri yi, wɔn a wɔyɛɛ agoru no ho nhyehyɛe no faa asɛm bi fii nea agoru ho adwenkyerɛfo no kae no mu de tintim aguade ho dawurubɔ bi. Asɛm a wɔfa kae no ni: “Kɔhwɛ agoru yi ɔkwan biara so”! Aguadi ho dawurubɔ no faa agoru ho adwenkyerɛfo no nsɛm no kae pɛpɛɛpɛ de, nanso wɔde nsɛm no dii dwuma ɔkwan foforo so ma enti wɔnam so sesaa adwene a na ɛwɔ n’adwenkyerɛ no mu no.\nSaa nhwɛso no kyerɛkyerɛ sɛnea nsɛm a ɛfa asɛm bi ho ho hia mu. Sɛ wɔfa nsɛm bi de di dwuma ɔkwan foforo so a, etumi kyinkyim ntease a ɛwom no, sɛnea Satan kyinkyim ntease a ɛwɔ Kyerɛwnsɛm no mu bere a ɔbɔɔ mmɔden sɛ ɔbɛdaadaa Yesu no. (Mateo 4:1-11) Ɔkwan foforo so no, sɛ yɛde nsɛm a ɛfa asɛm bi ho di dwuma pɛpɛɛpɛ a, ɛboa ma yɛte asɛm no ase yiye. Eyi nti, sɛ yesua Bible mu asɛm bi a, nyansa wom bere nyinaa sɛ yɛbɛhwɛ nsɛm a ɛfa asɛm no ho no sɛnea ɛbɛyɛ a yɛbɛte ade a na ɔkyerɛwfo no reka ho asɛm no ase yiye.\nDi Ho Dwuma Pɛpɛɛpɛ\nNsɛm asekyerɛ nhoma bi kyerɛ nsɛm a ɛfa nsɛm foforo ho ase sɛ “asɛm bi a wɔakyerɛw anaa wɔaka no afã horow a edi asɛmfua anaa asɛm pɔtee bi anim anaa akyiri, a mpɛn pii no ɛboa ma wonya asɛm no mu ntease anaa nea ɛkyerɛ no.” Nsɛm a ɛfa asɛm bi ho nso betumi akyerɛ “nsɛm tebea anaa nokwasɛm ahorow a ɛfa asɛm anaa tebea pɔtee bi ne nea ɛkeka ho no ho.” Wɔ ntease a edi akyiri yi mu no, asɛm a ebetumi agyina hɔ ama “nsɛm a ɛfa asɛm bi ho” bɛyɛ “asɛm bi mu nokwasɛm.” Esiane asɛm a ɔsomafo Paulo kyerɛw kɔmaa Timoteo no nti, ɛho hia paa sɛ yebesusuw nsɛm a ɛfa kyerɛwsɛm bi ho no ho: “Bɔ mmɔden fa wo ho gyina Onyankopɔn anim sɛ nea ɔfata, sɛ odwumayɛni a enhia sɛ ɔfɛre, na okura nokwasɛm no mu pɛpɛɛpɛ.” (2 Timoteo 2:15) Nea ɛbɛyɛ na yɛakura Onyankopɔn Asɛm mu pɛpɛɛpɛ no, ɛsɛ sɛ yɛte ase yiye na afei yɛde nokwaredi kyerɛkyerɛ mu pɛpɛɛpɛ kyerɛ afoforo. Obu a yebenya ama Yehowa, Bible Kyerɛwfo no, bɛka yɛn ma yɛabɔ mmɔden ayɛ saa, na nsɛm a ɛfa asɛm bi ho a yebesusuw ho no bɛyɛ mmoa kɛse.\nTimoteo Nhoma a Ɛto so Abien Ho Nokwasɛm\nSɛ nhwɛso no, ma yɛnhwehwɛ Timoteo Nhoma a Ɛto so Abien no mu nhwɛ. * Yebetumi abisa nhoma no ho nokwasɛm de afi yɛn nhwehwɛmu no ase. Hena na ɔkyerɛw Timoteo Nhoma a Ɛto so abien no? Ɔkyerɛw no bere bɛn? Tebea bɛn mu na ɔkyerɛw no? Afei yebetumi abisa sɛ, Na tebea bɛn na “Timoteo” a ne din da nhoma no so no wom? Dɛn nti na na ohia nhoma no mu nsɛm no? Nsɛmmisa yi ho mmuae a yebenya no bɛboa ma yɛanya nhoma no ho anisɔ kɛse na ama yɛahu sɛnea yɛn a yɛwɔ hɔ nnɛ no betumi anya so mfaso.\nTimoteo Nhoma a Ɛto so Abien no nkyekyɛm a edi kan no kyerɛ sɛ nhoma no yɛ krataa bi a ɔsomafo Paulo kyerɛw kɔmaa Timoteo. Nkyekyɛm foforo da no adi sɛ bere a Paulo kyerɛwee no, esiane asɛmpa no nti na ɔda nkɔnsɔnkɔnsɔn mu. Esiane sɛ na nnipa pii agyaw Paulo nti, ɔtee nka sɛ na n’awiei abɛn. (2 Timoteo 1:15, 16; 2:8-10; 4:6-8) Enti, ɛbɛyɛ sɛ ɔkyerɛw nhoma no wɔ n’afiasenna a ɛto so abien wɔ Roma no mu, bɛyɛ afe 65 Y.B. Ɛda adi sɛ, ɛno akyi bere tiaa bi na Nero buu no kumfɔ.\nEyi ne Timoteo Nhoma a Ɛto so Abien no ho nokwasɛm. Nanso, ɛfata sɛ yɛhyɛ no nsow sɛ Paulo ankyerɛw Timoteo sɛnea ɛbɛyɛ a ɔbɛka n’ankasa nsɛnnennen ho asɛm akyerɛ no. Mmom no, Paulo bɔɔ Timoteo kɔkɔ wɔ mmere a emu yɛ den a na ɛda n’anim no ho, na Paulo hyɛɛ n’adamfo no nkuran sɛ ɔmmma nneɛma nntwetwe n’adwene, na ɔnkɔ so ‘nyɛ den,’ na ɔmfa Paulo akwankyerɛ no mma afoforo. Na eyi yɛ bɛma saafo no afata ma wɔatumi aboa afoforo nso. (2 Timoteo 2:1-7) Ayamye mu a wofi susuw afoforo ho wɔ ahokyere mmere mu ho nhwɛso a ɛkyɛn so bɛn ara ni! Afotu pa a ɛwɔ hɔ ma yɛn nnɛ bɛn ara ni!\nPaulo frɛɛ Timoteo “ɔdɔba.” (2 Timoteo 1:2) Wɔtaa bɔ aberantewaa yi din wɔ Kristofo Hela Kyerɛwnsɛm no mu sɛ Paulo hokafo nokwafo. (Asomafo no Nnwuma 16:1-5; Romafo 16:21; 1 Korintofo 4:17) Bere a Paulo kyerɛw krataa yi kɔmaa Timoteo no, ɛte sɛ nea na Timoteo wɔ ne mfirihyia 30 mu—na wɔda so bu no sɛ aberantewaa. (1 Timoteo 4:12) Nanso, na wayɛ nokwaredi mu nhwɛso pa dedaw, na na ‘ɔne Paulo asom’ bɛyɛ mfirihyia 14. (Filipifo 2:19-22) Ɛmfa ho sɛ na Timoteo yɛ aberantewaa no, Paulo maa no asɛyɛde sɛ ontu mpanyimfo afoforo fo sɛ ‘wonnnye akyinnye wɔ nsɛmfua ho’ na mmom wɔmfa wɔn adwene nsi nneɛma a ɛho hia te sɛ gyidi ne boasetɔ so. (2 Timoteo 2:14) Wɔmaa Timoteo tumi nso sɛ ɔmpaw asafo mu ahwɛfo ne asomfo. (1 Timoteo 5:22) Nanso, ebetumi aba sɛ na onni akokoduru wɔ sɛnea ɔde tumi a wɔde ama no no bedi dwuma no mu.—2 Timoteo 1:6, 7.\nƆpanyin a na ɔyɛ aberantewaa no hyiaa ɔhaw ahorow bi a emu yɛ den. Ade biako ne sɛ, na nnipa baanu bi, “Himeneo ne Fileto” ‘redan ebinom gyidi abutuw,’ na na wɔrekyerɛkyerɛ sɛ ‘owusɔre atwam dedaw.’ (2 Timoteo 2:17, 18) Ɛda adi sɛ, wɔkyerɛkyerɛe sɛ na owusɔre biako a ɛwɔ hɔ no yɛ honhom fam de, nanso na Kristofo anya dedaw. Ebetumi aba sɛ na wɔde Paulo asɛm a ɛne sɛ na Kristofo awu wɔ wɔn bɔne mu na wɔnam Onyankopɔn honhom so ama wɔatra ase no redi dwuma wɔ ɔkwan foforo so. (Efesofo 2:1-6) Paulo bɔɔ kɔkɔ sɛ awaefo nkɛntɛnso a ɛte saa no benya nkɔanim. Ɔkyerɛwee sɛ: “Ɛbere bi bɛba a wɔrentie ɔkyerɛ pa a eye no, . . . Na wobeyi wɔn aso afi nokware ho, na wɔadan akotie anansesɛm.”(2 Timoteo 4:3, 4) Kɔkɔbɔ a Paulo dii kan de mae no daa no adi sɛ na ehia sɛ Timoteo tie ɔsomafo no afotu no.\nNhoma no So Mfaso Nnɛ\nYefi nea yɛaka ho asɛm dedaw no mu hu sɛ, anyɛ yiye koraa no, nsɛm a edidi so yi nti na Paulo kyerɛw Timoteo Nhoma a Ɛto so Abien no: (1) Ná onim sɛ n’awiei abɛn, na ɔhwehwɛe sɛ obesiesie Timoteo ama bere a onni hɔ a ɔbɛboa no no. (2) Na ɔpɛ sɛ osiesie Timoteo ma ɔbɔ asafo ahorow a na ɛhyɛ n’ase no ho ban fi ɔwae ne nkɛntɛnso bɔne ho. (3) Ɔpɛe sɛ ɔhyɛ Timoteo nkuran ma ɔyere ne ho wɔ Yehowa som adwuma no mu na ogyina Kyerɛwnsɛm a efi honhom mu no mu nokware nimdeɛ so ko tia atoro nkyerɛkyerɛ.\nNokwasɛm yi a yɛahu no ama Timoteo Nhoma a Ɛto so Abien no ayɛ nea mfaso kɛse wɔ so ma yɛn. Ɛnnɛ nso, awaefo a wɔte sɛ Himeneo ne Fileto, a wɔhyɛ wɔn ankasa nsusuwii ho nkuran, na wɔbɛpɛ sɛ wɔdan yɛn gyidi butuw no wɔ hɔ. Afei nso, “mmere a emu yɛ den” a Paulo hyɛɛ ho nkɔm no aba. Nnipa pii ahu nokware a Paulo kɔkɔbɔ no yɛ no: “Wɔn a wɔpɛ sɛ wɔde onyamesom pa tra ase Kristo Yesu mu nyinaa, wɔbɛtaa wɔn.” (2 Timoteo 3:1, 12) Yɛbɛyɛ dɛn atumi agyina pintinn? Te sɛ Timoteo no, ɛsɛ sɛ yetie wɔn a wɔde mfirihyia pii asom Yehowa no afotu. Na ɛdenam Yehowa dom so no, yɛnam kokoam adesua, mpaebɔ, ne Kristofo fekubɔ so betumi ‘akɔ so ayɛ den.’ Afei nso, ɛdenam ahotoso a yebenya wɔ tumi a nokware nimdeɛ wɔ mu so no, yebetumi atie Paulo afotu yi: ‘So nsɛm pa a eye no mu yiye.’—2 Timoteo 1:13.\n“Nsɛm Pa a Eye”\nDɛn ne “nsɛm a eye” a Paulo kaa ho asɛm no? Ɔde asɛm no dii dwuma faa nokware Kristosom nkyerɛkyerɛ ho. Wɔ Paulo krataa a edi kan a ɔkyerɛw kɔmaa Timoteo mu no, ɔkyerɛkyerɛɛ mu sɛ “nsɛm a eye” no yɛ “yɛn Awurade Yesu Kristo nsɛm.” (1 Timoteo 6:3) Sɛ obi suasua nsɛm a eye no a ɛma n’adwenem da hɔ, onya ɔdɔ ne tema ma afoforo. Esiane sɛ Yesu som adwuma ne ne nkyerɛkyerɛ foforo a ɛwɔ Bible mu nyinaa hyia nti, yebetumi atrɛw asɛm a ɛne “nsɛm a eye” no mu ma aka Bible nkyerɛkyerɛ nyinaa.\nWɔ Timoteo ne Kristofo mpanyimfo nyinaa fam no, na nsɛm pa a eye no yɛ ‘ade pa a wɔde ahyɛ wɔn nsa’ a na ɛsɛ sɛ wɔbɔ ho ban. (2 Timoteo 1:13, 14) Na ɛsɛ sɛ Timoteo “pae mu ka asɛm no, gyina mu ɛbere a eye ne nea enye mu, yi ntɛn, ka anim, tu fo, abodwokyɛre ne ɔkyerɛkyerɛ nyinaa mu.” (2 Timoteo 4:2) Sɛ yehu sɛ na awaefo nkyerɛkyerɛ retrɛw wɔ Timoteo bere so a, yehu nea enti a Paulo sii hia a na ehia sɛ wɔkyerɛkyerɛ nsɛm a eye so dua no. Yehu sɛ na ɛsɛ sɛ Timoteo bɔ nguan no ho ban nso denam ‘ntɛnyi, animka, afotu’ wɔ abodwokyɛre ne ɔkyerɛkyerɛ pa mu so.\nHenanom na na Timoteo bɛka asɛm no akyerɛ wɔn? Nsɛm a ɛfa asɛm no ho no kyerɛ sɛ sɛ́ ɔpanyin no, na Timoteo bɛka asɛm no wɔ Kristofo asafo no mu. Esiane asɔretiafo nhyɛso nti, na ɛsɛ sɛ Timoteo kɔ so kari pɛ wɔ honhom fam na ɔde akokoduru ka Onyankopɔn asɛm no, ɛnyɛ nnipa nyansapɛ, n’ankasa nsusuwii, anaa nsusuwii hunu. Ɛwom, na eyi betumi ama ebinom a wonni adwempa asɔre atia no. (2 Timoteo 1:6-8; 2:1-3, 23-26; 3:14, 15) Nanso, sɛ na Timoteo di Paulo afotu akyi a, na ɔbɛkɔ so ayɛ ɔfasu asiw ɔwae kwan, sɛnea na Paulo ankasa ayɛ no.—Asomafo no Nnwuma 20:25-32.\nSo Paulo nsɛm a ɛfa asɛnka ho no fa asɛm a wɔka wɔ asafo no akyi no nso ho? Yiw, ɛfa ho, sɛnea nsɛm a ɛfa asɛm no ho da no adi no. Paulo kɔ so ka sɛ: “Na wo de, ma w’ani nna hɔ ade nyinaa mu, mia w’ani hu amane, yɛ ɔsɛmpakafo adwuma, wie wo som no koraa.” (2 Timoteo 4:5) Asɛnka adwuma—asɛmpa no a wɔka kyerɛ wɔn a wonnye nni no—yɛ Kristofo som adwuma no fã titiriw. (Mateo 24:14; 28:19, 20) Na sɛnea wɔka Onyankopɔn asɛm wɔ asafo no mu wɔ ‘ɛbere a enye’ mpo mu no, saa ara na yɛkɔ so ka asɛm no kyerɛ wɔn a wɔwɔ asafo no akyi wɔ tebea horow a emu yɛ den mu.—1 Tesalonikafo 1:6.\nOnyankopɔn Asɛm a efi honhom mu no so na yegyina yɛ yɛn asɛnka ne ɔkyerɛkyerɛ adwuma no nyinaa. Yɛwɔ Bible mu ahotoso koraa. Paulo ka kyerɛɛ Timoteo sɛ: “Kyerɛw nyinaa fi Nyankopɔn home mu, na eye ma ɔkyerɛkyerɛ, ntɛnyi, nteɛso ne trenee mu yɛn.” (2 Timoteo 3:16) Yɛtaa de adwempa fa saa nsɛm no ka de kyerɛ sɛ Bible no yɛ Onyankopɔn Asɛm a efi honhom mu. Nanso, atirimpɔw bɛn nti na Paulo kyerɛwee?\nNá Paulo rekasa akyerɛ ɔpanyin bi, obi a na ɔwɔ asɛyɛde sɛ ‘oyi ntɛn, toto nneɛma yiye, na ɔde nteɛso ma wɔ trenee mu’ wɔ asafo no mu. Enti, na ɔrekae Timoteo sɛ ɔmfa ne ho nto nyansa a ɛwɔ Asɛm a efi honhom mu a na wɔde akyerɛkyerɛ Timoteo fi ne mmofraase mu no so. Te sɛ Timoteo no, ɛtɔ mmere bi a, ɛsɛ sɛ mpanyimfo ka nnebɔneyɛfo anim. Bere a wɔreyɛ saa no, ɛsɛ sɛ wɔde wɔn ho to Bible no so bere nyinaa. Afei nso, esiane sɛ Kyerɛwnsɛm no fi Onyankopɔn home mu nti, nkaanim a egyina so nyinaa yɛ nkaanim a efi Onyankopɔn hɔ. Ɛnyɛ nnipa nsusuwii bi na obi a ɔpo nkaanim a egyina Bible so no po, na mmom honhom fam afotu a efi Yehowa ankasa hɔ.\nHwɛ sɛnea Onyankopɔn nyansa da adi kɛse wɔ Timoteo Nhoma a Ɛto so Abien no mu! Na hwɛ mfaso pii a ɛwɔ so sɛ yebegyina nsɛm a ɛfa asɛm no ho so asusuw emu afotu ho! Wɔ asɛm yi mu no, nsɛm a ɛyɛ anigye a efi honhom mu a ɛwɔ nhoma yi fã ketewaa bi pɛ na yɛasusuw ho, nanso ɛdɔɔso sɛ ɛbɛma yɛahu sɛnea mfaso wɔ so sɛ yebegyina nsɛm a ɛfa nea yɛkenkan ho so asusuw Bible mu nsɛm a yɛkenkan no ho. Ɛno bɛboa ma yɛahu ankasa sɛ ‘yekura nokwasɛm no mu pɛpɛɛpɛ.’\n^ nky. 7 Sɛ wopɛ nsɛm foforo a, hwɛ Insight on the Scriptures, a Yehowa Adansefo tintimii no, Po 2, kratafa 1105-8.\nPaulo pɛe sɛ osiesie Timoteo ma ɔbɔ asafo ahorow ho ban\nPaulo kaee Timoteo sɛ ɔmfa ne ho nto nyansa a ɛwɔ Asɛm a efi honhom mu no so\nShare Share Dɛn Na Ebetumi Aboa Yɛn Ma Yɛakura Nokwasɛm No mu Pɛpɛɛpɛ?\nw03 1/1 kr. 27-30\n‘Onyankopɔn, Adɛn Nti na Womaa Eyi Too Me?’\nAwerɛkyekye Wɔ Hɔ Ma Wɔn a Wohu Amane No\nƐnnɛ Ne Bere A Ɛsɛ Sɛ Yɛwɛn Sen Biara!\n“Monkɔ So Nwɛn”!\nKrataa A Ɛsesaa M’asetra\nOnyaa Ne Boasetɔ So Akatua\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 1, 2003\nShare Share ƆWƐN-ABAN—NEA ADESUA NSƐM WOM January 1, 2003\nƆWƐN-ABAN—NEA ADESUA NSƐM WOM January 1, 2003


Kitawonsa - Wikipedia\nKitawonsa( pronounciation of "Kitawonsa" (help·info)) yɛ bosome a ɛtɔ so nson wɔ afe no mu. Wɔ borɔfo kasa mu no yɛfrɛ no July. Kitawonsa hyɛ Ayɛwohomummɔ ne Ɔsanaa ntam. Ɛyɛ bosome a ɛtɔ so nnan a ɛwɔ nnafua aduasa baako. Wɔde ne brɔfo din July no too Romanfoɔ panin bi a yɛwoo no bosome kitawonsa no mu. Saa bosome yi wɔ nnafua aduasa baako te sɛ abosome Ɔpɛpɔn, Ɔpɛnimma ne Ɔbɛnem.\nKitawonsa yɛ edin a Akanfoɔ a wɔwɔ ɔman Gaana mu de ma bosome a ɛtɔ so nnson wɔ afe no mu. Kitawonsa yɛ ofupɛ bere. Ɛyɛ bere a ɛtwatoɔ wɔ nsu toɔ bere a edin kan wɔ anaafo fam wɔ ɔman Gaana mu, ena ɛyɛ nsu toɔ bere wɔ atifi fam wɔ ɔman Gaana mu. Kitawonsa bosome wɔ afahyɛ bi tisɛ Asafotu-fiam, Panafest, Ohum, Damba, Bakatue ne Kente a ɔman Gaanafoɔ edi.\nNna atitirew anaa nnapɔnna wɔ bosome no mu[sesa]\nWɔ ɔman Gaana mu no afahyɛ ahorow ne nkaeda ahorow bi wɔ hɔ a wɔhyɛ no nsow wɔ Kitawonsa bosome no mu. Ebi ne: Gaana Adehyeman Nkaedi da (Republic Day). Afe biara Kitawonsa da a edi kan no Ghanafo kae da a ɔman no bɛyɛɛ adehyeman. Saa da nnyɛ dapɔnna nanso wɔkaw saa da yi afe biara wɔ Ghana.\nKente a ɔman Gaanafoɔ edi.\nNnwoma ahodoɔ a menyaa mmoa firii mu[sesa]\n↑ 2.0 2.1 http://www.afropedea.org/asante-ashante-calendar\n↑ 5.0 5.1 https://www.easytrackghana.com/cultural-overview-ghana-festivals.php\nYɛ yi fii "https://tw.wikipedia.org/w/index.php?title=Kitawonsa&oldid=60419"\nNsesae ba kratafa yi so da 4 Ogyefuo 2022, mmere 08:42.


Wɔapa ɔwɛn aban gyidi ho ntama – 4Jehovah (Yehowa)\nWƆAPA ƆWԐN ABAN GYIDI HO NTAMA\nƆWԐN ABAN GYIDI\nNYANKOPƆN BAASAKORO: Atoro gyidi biara nni hɔ a wɔada no adi a ɛkyɛn Onyankopɔn Baasakoro no da. Ԑyɛ nea efi obiakofo adwenem nkutoo a ɛyɛ Satan Ɔbosam tirim”-Reconciliation, 1928, kr.101\n“Eyi nti, wɔn a wogye Bible no tom sɛ Onyankopɔn asɛm no nsom Onyankopɔn Baasakoro nkyerɛkyerɛ a ɛyɛ nnipa abiɛsa anaasɛ anyame abiɛsa ɛbom biako. Nokwasɛm sɛ, asɛmfua Baasakoro no mpue Bible no mu mpo”-NIMDEԐ Ԑde Kɔ Daa Nkwa Mu, 1995, kr. 31\nONYANKOPƆN BAASAKORO: Nyankopɔn biako a wɔada neho adi wɔ nnipa abiɛsa mu-Agya no, Ɔba no ne Honhom Kronkron no. Baasakoro no nnyɛ “Modalism” a nea ɛkyerɛ ne sɛ Agya no, Ɔba ne Honhom Kronkron nyinaa yɛ nipa biako, na kapɛsɛ ayɛ “Tritheism a ɛkyerɛ sɛ Agya no, Ɔba ne Honhom Kronkron no yɛ Nyankopɔn ahorow abiɛsa.AGYA NO YԐ ONYANKOPƆN: Filipofo 2:11\nƆBA NO YԐ ONYANKOPƆN: Yohane 20:28, Tito 2:13, 2 Petro 1:1, Hebrifo 1:8, Mateo 1:23, Yesaia 9:6, Kolosefo 2:9, Yohane 1:11, 18\nHONHOM KRONKRON NO YԐ ONYANKOPƆN: Asomafo Nnwuma 5:3-4\nNanso wɔnnyɛ Nyankopɔn abiɛsa na mmom ONYANKOPƆN BIAKO nkutoo: Yesaia 43:10-11, 44:6,8, 45:21-22, 46:9\nMATEO 28:19: “mommɔ wɔn asu wɔ Agya no ne Ɔba no ne Honhom Kronkron no din mu” 1.\nYESU KRISTO: yɛ Ɔbɔfo a wɔbɔɔ no, ɛwom sɛ ɔyɛ nyame de nanso ɔyɛ anyame a ɔda nsow wɔ Onyankopɔn ntam.\n“… Yesu yɛ honhom abɔde a wɔbɔe sɛnea abɔfo a wɔyɛ honhom abɔde a Onyankopɔn bɔɔ wɔn te no ara. Abɔfo anaa mpo Yesu antra nkwam pɛn ansa na wɔrebɔ wɔn. So Ԑsɛ Sɛ Wogye Baasakoro No Di, kr. 14.\nSo Yohane 1:1 di adanse sɛ Yesu yɛ Onyankopɔn? … Enti, akenkan no anka sɛ Asɛm no (Yesu) yɛɛ te sɛ Onyankopɔn no a ɔne no wɔ no, na mmom Asɛm no sɛ biribi te sɛ nyamesu, nyame sɛso, anaa anyame”-Adwene nsusuwii wɔ Nkyerɛwnsɛm Mu (Reasoning From The Scriptures, 1985, kr. 212. 1, 1991, kr.9\nYESU KRISTO atraa nkwa mu bere nyinaa a ɔne nokware Nyankopɔn koro no.\nHEBRIFO 7:3: “… onni mmere mfiase na mpo woanya nkwa awiei, mmom wɔayɛ no te sɛ Onyankopɔn Ba no…”\nYOHANE 1:3: “Nneɛma nyinaa yɛɛ hɔ ɛnam No so, na Ɔno akyi wɔannyɛ biribiara a ɛwɔ hɔ a aba amansan yi mu 2.\n1 YOHANE 5:20-21: 1:2: “…Yɛwɔ Ne mu Ɔno a ɔyɛ Ɔnokwafo, yɛwɔ Ne Ba Yesu Kristo mu. Eyi ne nokware Nyankopɔn ne daa nkwa…daa nkwa a na ɔne Agya no te, na afei woada neho adi akyerɛ yɛn.\n1 TIMOTEO 1:17: Seesei Anuonyam ne nidi nka Daa Ɔhene nea onwu da na aniwa ntumi nhu no, Onyankopɔn nkutoo no, Amen (Ԑnyɛ Hɔ).\nYESU KRISTO sɛ abɔde no ɔmfata sɛ ɔgye anuonyam ne ɔsom koro no ara a ɛsɛ Onyankopɔn no.\n“Ԑsɛ sɛ modi mfomso susuw sɛ ɛsɛ sɛ Kristofo som Kristo, ɛnyɛ eyi na ɔkyerɛkyerɛɛ. Nokwarem no ɔyɛ anyame kɛse de, nanso wɔansom neho na afei wɔannkyerɛkyerɛ n’asuafo no sɛ wɔnsom no”- Ɔwɛn Aban July 15, 1959 kr. 421\n“Obiara a ɔde Yesu din di dwuma wɔ wɔn som mu nanso ɔboapa mfa nidi kɛse mmma Yehowa nna ɔdɔ kann a ɛsɛ hann no adi”-Ɔwɛn Aban no August 1, 1991, kr.9\nԐwom sɛ ebinom susuw sɛ ɛsɛ sɛ mpaebɔ kɔ afoforo nkyɛn te sɛ Onyankopɔn Ba no, nanso adanse kyerɛɛ sɛ ɛnte saa”–Insight on The Scriptures Po 2, 1988, kr. 667\nYESU KRISTO sɛ Onyankopɔn no ɔgye nidi ne ɔsom koro no ara wɔde ma Agya no.\nADIYISԐM 5:13-14: “…Nea Ɔno na ɔte ahengua no so no ne oguamma no ne ade nyinaa hwɛfo na nhyira ne nidi ne anuonyam nka wɔn. Na abɔde ateasefo baanan kɔso ka sɛ Amen (Ԑnyɛ hɔ). Na afei mpanyimfo no buu nkotodwe somee wɔn.\nHEBRIFO 1:6: Na Ɔde Ne Ba baa wiase no ɔkae sɛ “na momma Onyankopɔn abɔfo nyinaa nsom No.\nYOHANE 5:23: Sɛnea ɛbɛyɛ a wɔn nyinaa bɛdi Ɔba no ni sɛnea wodi Agya no Ni. Nea onni Ɔba no ni nso nni Agya No a Ɔsomaa no ni.\nYOHANE 14:14: Sa mobisa Me biribiara wɔ Me din Mu a Mɛyɛ” 3.\n1 KORINTOFO 1:2,9: “ na wɔn a wɔatew wɔnho wɔ Yesu Kristo din mu, a wɔfrɛ wɔn akronkronfo a mowɔ baabiara a mobɔ yɛn Awurade Yesu Kristo Din, wɔn Awurade ne yɛn Awurade, wɔfrɛ mo baa sɛ mone Ne Ba no nya abusuabɔ Yesu Kristo yɛn Awurade”.\nYESU KRISTO na ɔyɛ Ɔbɔfopɔn Mikael ansa na ɔreba asase so a ɔbɛyɛɛ onipa a ɔnyɛ pɛ na ne wuo akyi ogyaw ne desani nipadua hɔ san bɛyɛɛ Ɔbɔfopɔn Mikael wɔ bere a onyanee fii awufo mu.\n“Enti adanse no kyerɛ sɛ Onyankopɔn Ba wonim no sɛ Mikael ansa na ɔreba asase so na afei nso wɔde saa din nim no bere a ɔsanee kɔɔ ɔsoro trabea a woahyɛ no anuonyam sɛ Onyankopɔn Honhm Ba”–Reasoning 1985, kr. 218.\n“Ɔkō baa ɔsoro Mikael (ɔne Yesu Kristo a onyanee no) ne n’abɔfo ne ɔtweaseɛ no koe…” Wobetumi Atra Ase Daa Wɔ Paradise Asase So, 1982, kr. 21\nOwuo mu no ogyaw ne desani akwaa gu hɔ ɛnna Ɔdaa neho adi sɛ abɔde foforo bɛyɛ mfe baasa ne fᾱ, na afei ne wusɔre mu no woannyɛ ɔdesani bio”–Ahenni No Abɛn 1944 kr. 258\n“…Efisɛ onipa Yesu yɛ awufo daa awufo…” Onyankopɔn ne Onipa Mpatade No Po 5, kr. 454 (The Atonement Between God and Man, Studies)\n“Ɔdesani honam nipadua no a Yesu Kristo gyaw guu hɔ afebɔɔ sɛ agyede afɔrebɔ no Onyankopɔn yii fii hɔ denam ne tumi so…”-Things in which it Is Impossible For God To Lie, 1965, kr. 354.\n“…Yesu danee neho anaasɛɔfaa honam nipadua kɛkɛ… sɛnea ɛbɛma Toma agye atom sɛ ɛyɛ ɔno ankasa. Ɔde nipadua atue nkuro”-Wobetumi Atra AseDaa Wɔ Paradise Asase So, 1982, kr. 144-145\nYESU KRISTO bere a ɔda so te sɛ Onyankopɔn faa honamdua foforo de sakra neho wɔ ne awo foforo mu na ɔbɛyɛɛ Nyame Nipa. Onyanee wɔ desani nipaduam a woahyɛ no anuonyam. Ne agyidifo retwɛn Ne honam mu mmae a ɛtɔ so abien.\nFILIPOFO 2:5-11: Nea ɔwɔ Onyankopɔn nipaban nanso wɔammu neho sɛ Ɔne Onyankopɔn sɛ, na mmom wɔammu neho hwee na ɔfaa akoa nipadua sɛso sɛnea ɔdesani te no ara…” 4.\nHEBRIFO 1:5, 13:2-5, 8: “Efisɛ abɔfo no mu hena na wɔaka pɛn sɛ “woyɛ Me Ba. Ԑnnɛ mawo… Nanso abɔfo no mu hena na wɔaka akyerɛ no pɛn sɛ. Tena me nsa nifa kosi sɛ Mede wɔatamfo ayɛ wo nan ase ntia so? …Efisɛ woamfa wiase a ereba no a yɛreka ho asɛm no anhyɛ abɔfo nsa… Efisɛ bere a wɔde nneɛma nyinaa rehyɛ ne nsa no, wɔakwati biribi biara a woamfa anhyɛ Ne nsa…”\nYOHANE 2:18-22 “Enti Yudafo buae see No, Dɛn sɛnkyerɛnne na wobɛyɛ akyerɛ yɛn, bere a yerehu sɛ woyɛ nneɛma eyinom?\nYesu buae see wɔn sɛ “mɛsɛe asɔredan yin a nnansa pɛ mmɛma so asi hɔ… Nanso na ɔreka Ne nipadua asɔredan. Enti bere a wonyanee no fii awufo mu no, N’asuafo kae sɛ ɔkae eyi na ɛmaa wɔgyee Kyerɛwnsɛm no dii ne nsɛm a Yesu aka akyerɛ wɔn” 5.\n1 TIMOTEO 2:5: Efisɛ Onyankopɔn biako na yɛwɔ a ɔyɛ Onyankopɔn ne nnipa ntamgyinafo biako pɛ nso, onipa Yesu Kristo no.\nASOMAFO NNWUMA 17:31: Efisɛ ɔde ɛda bi asi hɔ a ɔbebu wiase no atɛn wɔ treneeyɛ mu denam Onipa a wɔapaw No, na wɔama nnipa nyinaa adanse denam Awufo mu a Onyanee No”.\nHONHOM KRONKRON: Onyankopɔn adeyɛ tumi”\n“Bible no de honhom Kronkron no di dwuma a na nea ɛkyerɛ ɛyɛ tumi a Yehowa Nyankopɔn kura na ɔde ma n’atirimpɔw ahorow nya mmamu. Yebetumi de no atoto anyinam ahoɔden ho, tumi a yetumi dan dan de yɛ nnwuma akɛse ahorow”-So Ԑsɛ Sɛ Wogye Nyankopɔn Baasakoro No Di, kr. 20\nHONHOM KRONKRON: Onyankopɔn Baasakoro no mu nea ɛtɔ so abiɛsa a ɔyɛ Onyankopɔn. Ɔwɔ su ahorow no nyinaa a ɛbom yɛ Nyankopɔn Baasakoro no.\nOdi Kristo ho adanse (Yohane 15:26)\nƆsrɛ ma agyidifo (Yohane 14:26, Adiyisɛm 2:7, 1 Timoteo 4:1)\nƆwɔ ɔpɛ na ɔhyɛ mmara (1 Korintofo 12:11, Asomafo Nnwuma 8:29, 13:2-4, 16:6)\nƆyɛ agyidifo kwankyerɛfo (Yohane 16:13, Romafo 8:14)\nƆwɔ adwene na ɔhwehwɛ Onyankopɔn nneɛma nyinaa mu (Romafo 8:27, 1Korintofo 2:10-11)\nƆwɔ nkate na ne werɛ tumi how (Efesofo 4:30, Yesaia 63:10)\nWɔda neho adi sɛ nnipa na wodi no atoro (Asomafo Nnwuma 5:3) wɔkasa tia no (Mateo 12:31) na afei nso wɔsɔ no hwɛ (Asomafo Nnwuma 5:9)\nASԐMPA: Ɔwɛn Aban Asafo no gye tom sɛ wɔn asɛmpa no nnyɛ asɛmpa koro no ara a Kristosom ahorow a atwam ne nnɛ Kristosom bɔ ho daru. “…fa toto ho…Ahenni no ho asɛmpa a ɔsom ahorow abɔ ho daru wɔ mfeha no mu no ne nea Yehowa Adansefo akyerɛkyerɛɛ ho a… Wɔnnyɛ biako no na ɛnyɛ koro no ara bi”-Ɔwɛn Aban, May 1, 1981, kr. 17.\nAsafo no asɛmpa yɛ gyidi asɛmpa ne nnwuma wɔkyerɛ sɛ yɛwɔ ahwehwɛde anan a ɛma nkwagye:\n“ …wobenya nimdeɛ ɛfa Onyankopɔn ne Yesu Kristo ho”\n“… di Onyankopɔn mmara so yiw obiako bɛma n’asetra no ne Bible abrabɔ pa ho ahwehwɛde no behyia”\n“… wone Onyankopɔn Ahyehyɛde a ɔnam so de nkrasɛm ma mmɔ ɛsɛ sɛ yehu saa Ahyehyɛde no na yɛsom Onyankopɔn denam Ahyehyɛde no so”\n“… Wone Onyankopɔn Ahyehyɛde mmɔ wɔ nokwaredi mu”–Ɔwɛn Aban February 15, 1983 kr. 12“\nNa afei nso adanse no ɛfa nsa to a yɛde ma nnipa sɛ wɔmmera Yehowa Ahyehyɛde mu emmenya nkwagye”–Ɔwɛn Aban November 15, 1987, kr. 21\n“ɛsɛ sɛ ɛyɛ daa nkwa ho akatua na asase so nipa biara aka rebɔ mmɔden ayɛ ho adwuma seesei. So woreyɛ ɛ?- Ɔwɛn Aban August 15, 1972, kr. 492“Bere a yɛgye nsa to no so no, ɛsɛ sɛ yesiesie yɛnho sɛ yɛbɛkɔ so da biara da a ɛnyɛ sɛ mfaso bi wɔ yɛn nipadua a yɛbɛhyɛ no ahometew so na mmom anammɔn biako a yɛbetu ayɛ nea ɛmfata betumi asɛe abrabɔ pa a yɛabɔ nyinaa na mpo asɛe yɛn daa nkwa anidaso. Honhom fam nyin yɛ nkakrankakra nanso sɛnea ɛyɛ ntɛm paa sɛe, saa yɛn ani anna hɔ a!-Ɔwɛn Aban August 1, 1992, kr. 17Aban August 15, 1972, kr. 492\nASԐMPA: Akyɛde kwa a efi Onyankopɔn hɔ yɛ daa nkwa (Romafo 6:23) a egyina Yesu nkutoo mu gyidi na ɛma nkwagye (Efesofo 2:8-10) Nnwuma yɛ nkwagye ho anammɔntu na afei ɛma yehu sɛ obi gyidi te ase a ɔgye nkwa anaasɛ gyidi a awu a ontumi nnye nkwa (Yakobo 2:14, 17) Romafo 10:9 Kyerɛ sɛ eyi ne ahwehwɛde a ɛde kɔ nkwagye mu nkutoo:\n1. Paemu ka sɛ Yesu ne Awurade (Yehowa).\n2. Gye di sɛ Onyankopɔn nyanee No fii awufo mu.\nYOHANE 6:28-29: “Enti wɔkae kyerɛɛ No sɛ “Dɛn na yɛnyɛ na ama yɛayɛ Onyankopɔn nnwuma? Yesu buae see wɔn sɛ “eyi ne Onyankopɔn adwuma sɛ wobɛgye No nea ɔsomaa no adi.”\nROMAFO 4:4-6: Afei onii no a ɔyɛ nnwuma na akatua nyɛ akyɛde na mmom nea ɛsɛ no. Nanso onii a ɔnyɛ nnwuma nanso (na mmom) ɔgye Nea obu abɔnefo bem no di, wobu ne gyidi sɛ trenee, sɛnea Dawid nso kae faa nhyira a onipa a Onyankopɔn bu no sɛ ɔtrenee, a nnwuma nnka ho”. 6.\n1 YOHANE 5:11-13: Na eyi ne adanse no sɛ Onyankopɔn ama yɛn daa nkwa na nkwa yi wɔ ne Ba no mu. Nea ɔwɔ Ɔba no wɔ nkwa, nea onni Ɔba nni nkwa. Eyinom na makyerɛw ama mo, mo a mogye Onyankopɔn Ba no din di, na ama moahu sɛ mowɔ daa nkwa”\nFILIPOFO 3:9: Na afei moahu wɔ Ne mu a ɛnyɛ me treneeyɛ a egyina mmara no so na mmom treneeyɛ a ɛnam Kristo mu gyidi so, treneeyɛ a efi Onyankopɔn ho gyidi so…”\nKOLOSEFO 3:3 “Efisɛ moawu na mo nkwa wɔde asie wɔ Kristo mu ama Onyankopɔn 7.\nPaulo bɔ kɔkɔ faa wɔn a wɔbɛka asɛmpa foforo (Galatifo 1:6-9, 2 Korintofo 11:3-4) Yesu hyɛe nkɔm sɛ n’asafo ntumi nsɛe esiane ɔwae nti. Erenhia sɛ wɔsan hyehyɛ asɛmpa nobio (Yuda 3). Efesofo 3:21 ka sɛ “Ɔno na anuonyam a ɛwɔ asafo no mu nka no wɔ awo ntotoaso nyinaa daa daa Amen (Ԑnyɛ Hɔ). Ɔkwan bɛn so na asafo a awae betumi de anuonyam ama Onyankopɔn wɔ awo ntotoaso nyinaa mu?\nNKWAGYE: Ɔwɛn Aban no kyerɛkyerɛ nkwagye mu sɛ “woanya nkwa wɔ wiase bɔne nhyehɛe ne emu nneɛma sɛe ne owuo mu.-Ɔwɛn Aban August 15, 1997, kr 5. Wɔkyerɛkyerɛ sɛ yɛwɔ agyidifo akuw abien:NGUANKUW KETEWA: Kristofo nguankuw ketewa no a wɔyɛ 144000 (wɔn a wobenya daa nkwa asetra wɔ ɔsoro) na wɔwɔ honhom kronkron nsra wɔ wɔn so a ɛma wotumi kyerɛkyerɛ Bible no pɛpɛɛpɛ. Apam foforo no a Kristo ankasa yɛ ntamgyinafo no abue hokwan ama woanya awo foforo ne abawo sɛ Onyankopɔn mma, na afei Awurade anwummere aduan a wodi bi no yɛ akuw yi mufo nkutoo a wɔsɔɔ ano wɔ mfe 1935 mu.NGUAN FOFORO:“Nguan foforo no (agyidifo nyinaa a wodi kan wɔ asase so ansa na Yesu reba ne wɔn a wɔabɛyɛ Yehowa Adansefo agyidifo nyinaa wɔ mfe 1935 akyi no) Ԑnna ɛyɛ nnipakuw kɛse no a wɔyɛ akyidifo akuw foforo a wɔn anidaso ne sɛ wobenya nhyehyɛe foforo wiase wɔ Paradise Asase so. Wonni Apam foforo no mu enti wontumi nnya hokwan ahorow a Apam foforo no ka ho asɛm wɔ Kristofo Hela Kyerɛwnsɛm no mu.Nnipa dodow ahe na Onyankopɔn bɛfa wɔn ne Kristo akodi hene? Sɛnea Bible no kyerɛ no nnipa 144000 nkutoo (Adiyisɛm 7:4, 14:1)… Enti nnipa dodow kɛse no a wawuwu no bɛsɔre aba nkwam wɔ Paradise asase so”-Nimdeɛ kr. 882.“… Onipa biara nkɔ ɔsoro wɔ mfe 4000 atwam wɔ nnipa abakɔsɛm mu besi nna ne Yesu mmae. Dawid, Hiob, ne Yohane Asubɔni benya owusɔre aba asase so. Nokware mu no, anokwafo nyinaa mmarima ne mmea a wawuwu ansa Yesu rewu no wɔ anidaso sɛ wɔbɛtra nkwam wɔ asase na ɛnyɛ ɔsoro”-Wobetumi Atra Asa wɔ Paradise Asase So kr. 122Wɔ mfe 1935…Ԑbɛda asi sɛ nnipakuw kɛse a ɛwɔ Adiyisɛm 7:9-17 yɛe kuw a wɔdaa wɔn adi wɔ 144000 no akyi a wɔn gyinabea ɛne sɛ wobenya daa nkwa asetra wɔ Paradise asase”-Ɔwɛn Aban January 1, 1997 kr. 10\nSɛ woawo obi foforo no ka …Onyankopɔn ba ne hokwan sɛ obenya kyɛfa wɔ Onyankopɔn Ahenni Mu. (Yohane 3:3-5) Yesu nyae kyɛfa yi saa ara nso na 144000 a wɔne no benya hokwan wɔ ɔsoro Ahenni no wɔ saa kyɛfa yi”-Reasoning kr. 76\n“… Abawo a saa honhom awo foforo Kristofo anya no, yɛ nea wɔne Onyankopɔn wɔ abusuabɔ soronko a ɛkyɛn honam fam Yesrael de no”-Insight, po 2, kr. 999\n“Saa ara na Mose ɔkɛse no, Yesu Kristo nnyɛ ntamgyinafo mmma Yehowa Nyankopɔn ne adessama nyinaa. Ɔyɛ ɔne ne soro Agya Yehowa Nyankopɔn ne honhom ɔman Yesrael a ɛyɛ nnipa kakraa bi a wɔyɛ 144000”-Worldwide Security Under The Prince of Peace, 1986, kr. 10. “Enti nnipa Eyinom betumi akɔhyɛ Awurade anwummere aduan no fᾱ nanso wɔnnyɛ Kristo yɔnko didifo ne Onyankopɔn honhom mu mma, enti wontumi nni abodoo, nnom nsᾱ no bi sɛ nnipa a wonni kyɛfa wɔ Yesu Kristo wuo no mu na afei wonni owusɔre a ɛma wɔne No nya ɔsoro asetra”-Insight, po 2 kr. 270\nNKWAGYE: Kyerɛwnsɛm nkwagye no yɛ nea ɛmu trɛw kɔ akyiri kyɛn nkwagye fi honam sɛe ne owuo mu. Yohane 17:3 ka sɛ, Eyi ɛyɛ daa nkwa sɛ wobehu wo nokware Nyankopɔn koro no nkutoo ne Yesu Kristo nea wɔsomae no. Daa nkwa titiriw wɔ Yesu Kristo ankasa mu abusuabɔ. Sᾱ obi de ne werɛ hyɛ Kristo nkutoo mu hwehwɛ ne treneeyɛ a (1 Yohane 1:7-9), Yesu ba bɛtra ne mu pefee, na ɛyɛ Kristo ɛnna ɔsesan onipa no sɛnea ɔte wɔ nipaduam.\n2KORINTOFO 13:5: Monsɔ monho nhwɛ sɛ mowɔ gyidi no mu mo pɛɛpɛɛ mo ankasa mu. Anaasɛ monhui sɛ eyi faa mo ho sɛ Yesu Kristo te mo mu, gyesɛ moanyɛ nhwehwɛmu.\n2 KORINTOFO 5:17: Eyi nti saa onipa biara wɔ Kristo mu a ɔyɛ abɔde foforo, nneɛma dedaw no abɛsen kɔ, hu sɛ nneɛma foforo aba”.\nYEREMIA 31:33-34: Nanso eyi ne apam a Mene Yesrael man bɛyɛ wɔ nna no mu AWURADE na wɔaka. Mede Me mmara bɛhyɛ wɔn mu, na makyerɛw wɔ wɔn koma so na mɛyɛ wɔn Nyankopɔn na wɔayɛ Me nkurɔfo. Na wɔrenkyerɛkyerɛ obi bio, onipa ne ne yɔnko anaa ɔfoforo ne ne nua sɛ hu Awurade no efisɛ wɔn nyinaa behu Me efi akumaa so kosi wɔn mu atitiriw so, AWURADE na wɔaka, efisɛ Mede wɔn mmarato befiri wɔn, na wɔn bɔne merenkae no bio” 8.\n2 KORINTOFO 3:3-6: …moyɛ Kristo abɔde a yɛrehwɛ mo ɛnyɛ kyerɛwdua na wɔde kyerɛwee na mmom Onyankopɔn teasefo honhom a ɛte nkwa mu a ɛnyɛ aboɔ ɛnna wɔakyerɛw so na mmom aboɔ a ɛyɛ ɔdesani koma so, yɛn fata a yɛfata no fi Onyankopɔn, ɔno nso na wɔama yɛafata sɛ apam foforoo no mufo asomfo a ɛnyɛ honam na mmom honhom, efisɛ ɔhonam no di awu nanso honhom no de ɔma nkwa.\nHENANOM NE NGUAN FOFORO A ԐWƆ YOHANE 10:16? Nguankuw abien no a ɛyɛ agyidifo a ɛwɔ Yohane 10:16 ka fa Yudafo ne amanaman mufo ho. Yudafo no bu amanaman (wɔn nyinaa a wɔnnka Yudafo no ho) sɛ wɔyɛ nnipa akuw a wɔba fam na afei wɔnho ntew. (Efesofo 2:11-12) Na Yesu rekyerɛ sɛ bere koro a ɔbaa Yesrael fie nguan a ayera nkyɛn no (Mateo 10:6) ɛrenkyɛƆde amanaman nguan mufo no bɛba abɛka ne nguankuw ho, na wɔaka wɔn abom na (Yudafo ne amanaman mufo) woayɛ nguan kuw biako ne Ɔhwɛfo Biako”.\nROMAFO 1:16, 3:29:“Efisɛ m’ani nnwu asɛmpa no ho efisɛ ɛyɛ Onyankopɔn tumi a ɛma obi biara a ɔgye di nkwagye, Yudafo no kan na afei nso Hela fo no. Anaasɛ Onyankopɔn yɛ Onyankopɔn ma Yudafo no nkutoo? So ɔnnyɛ Amanaman mufo no nso Nyankopɔn no? Yiw, ɔyɛ Amanaman mufo nso Nyankopɔn.\nEFESOFO 2:11-14: “Enti monkae sɛ mmere bi na moyɛ Amanaman mufo no wɔ honam mu na wɔn a wɔfrɛ wɔn twetiatwa, a ɛnam nnipa nsa so frɛɛ mo momonotofo, monkae sɛ saa bere no na mone Kristo ntam atetew a monka Yesrael adehye abusua ho, na moyɛ ahɔho ma na apam bɔhyɛ no na monni anidaso biara ne Onyankopɔn wɔ asetra mu. Nanso seesei wɔ Yesu Kristo mu nti mo a kan no mone no ntam atwe kɔ akyirikyiri no wɔde mo abɛn no denam Kristo Mogya nti. Efisɛ ɔno ankasa ne yɛn asomdwoe, Ɔno na ɔyɛe akuw abien no biako na obubui akwanside a ɛyɛ hyɛn no fii hɔ”.\nSO 144000 NKUTOO NA WƆWƆ APAM FOFORO NO MU? Onyankopɔn fam de “MPAPAEMU NNI” agyidifo no ntam (Romafo 3:22, Kolosefo 3:11) Onyankopɔn nnyɛ nyinyim efisɛ ɔnhwɛ nnipa anim (Galatifo 2:6)\n1 YOHANE 5:1 ka sɛ: “Obi biara a ɔgye di sɛ Yesu ne Kristo no anya Onyankopɔn awo foforo (Hwɛ Yohane 1:12). Esiane sɛ adessama anya honhom fam owuo awo nti (Romafo 5:12) Ontumi (wɔ ne desani suban so) nsɔ Onyankopɔn ani” (Romafo 8:8-9). Sɛ wobenya awo foforo a ɛyɛ ɔkwan a Onyankopɔn nam so hohoro yɛnho fi bɔne nyinaa ho na Ɔde Ne honhom dua yɛn mu (Tito 3:5) enti ɛma yɛtra ase hu honhom mu nneɛma. Sɛnea Bible no kyerɛe no, obiara a ɔpɛ sɛ ohu Onyankopɔn Ahenni no ɛsɛ sɛ wɔwo no foforo (Yohane 3:3). Ԑnte saa, Ontumi nsɔ Onyankopɔn ani, bio nso ɔnyɛ Onyankopɔn dea”. (Romafo 8:8-9) Yesu ka sɛ obiara ɔtwe neho fi Apam foforo no ho no twe neho fi daa nkwa ho.\nYOHANE 6:53: “Enti Yesu buae see wɔn sɛ:”Nokware nokware mika akyerɛ mo sɛ gye sɛ modi Onipa Ba no honam na monom Ne mogya monni nkwa wɔ mo mu.\nNA ԐSԐ SԐ WƆWO YESU FOFORO? Yesu –onii a ɔyɛ Onyankopɔn ankasa ne Nipa ankasa nyae awo a ɛnyɛ bɔne sintɔ de (Hebrifo 4:15, 7:26) Enti, woanwu wɔ honhom mu da saa nti na onhia sɛ Ɔba nkwa mu denam awo foforo so. Kristo ne Ogyefo a ɔwɔ daa nkwa wɔ Ne mu (Yohane 5:26) na afei ɔde daa nkwa ma obiara ɔba Ne nkyɛn. (Yohane 10:28)\n144000 NO NKUTOO NA WƆBԐKƆ ƆSORO?\nSaa wohwɛ Adiyisɛm 7:4-9 ne 14:1-5 akenkan a ɛkyerɛkyerɛ 144000 no fapem a, ɛda adi sɛ nnipa eyinom yɛ Yudafo mmarima a wɔasɔ wɔn ano afi Yesrael mmusua kuw nyinaa mu. Wohwɛ asuade a ɛwɔ Adiyisɛm 7:9-11 no a, ɛda adi pefee sɛ nnipakuw kɛse no yɛ agyidifo nso a wɔwɔ ɔsoro resom Onyankopɔn anɔpa ne anadwo wɔ N’asɔredan mu (nkyekyem 15). Enti, wɔn nso wɔwɔ ɔsoro anidaso 9.\nKyerɛwnsɛm no nka sɛ agyidifo a wɔtra ase wɔ Kristo asase so asetra akyi nko na wɔwɔ ɔsoro na mmom Apam dedaw no agyidifo no nso wɔ kyɛfa wɔ Ɔsoro Ahenni mu. 10.\nMATEO 8:11: Na mika akyerɛ mo sɛ nnipa bebree fi apuei ne atɔe fam bɛba ne Abraham, Isak ne Yakob abɛto nsa adidi wɔ pon so wɔ Ɔsoro Ahenni no mu…” 11.\nHEBRIFO 11:13-16: Eyinom nyinaa (Apam dedaw akronkronfo) wuwui wɔ gyidi mu, Nanso sɛnea ɛte no na wɔpɛ ɔman papaa a ɛyɛ ɔsoro de… Wɔasiesie kurow bi ama wɔn”.\nƆKRA (NKWA TUMI) Ntra ase bio wɔ owuo akyi DAA ASOTWE-ɔsɛe koraa.“Bible no ka fa nkwa tumi no a ɛyɛ adwuma wɔ asase so abɔde a nkwa wom ho. “…. Honhom no a efi adessama mu wɔ owuo mu no yɛ nkwa tumi a efi yɛn Bɔfo no hɔ. Nkwa tumi yi nni ne sɛso ne suban ahorow sɛnea abɔde a ɔrema no ahoɔden no wɔ no bi…. Bere a nkwa tumi no gyae denhyɛ a ɔde ma nipadua no pɛ onipa no-ɔkra- wu… Ԑhe na Awufo Kɔ? Yɛkɔ asaman (sheol/sheohl), adessama adamoa. Yɛn awufo nni atenka biara. Wonnhu amane biara…Enti yɛn Bɔfo Otumfoɔ betumi akyerɛw obiara nneyɛe na afei woanyan saa onipa afi owuo mu na woama onii no nipadua a woasiesie no foforo…. Wɔn a wɔwɔ Yehowa nkae mu nyinaa wɔbɛsɔre na woakyerɛkyerɛ wɔn Yehowa akwan….Ɔsomafo Yohane no nyae anisoadehu a ɛfa awufo a woanyan wɔn na wogyinagyina Onyankopɔn ahengua no anim. Enti Yohane kyerɛwee sɛ…Na owuo ne asaman wɔtoo kyenee ogya tare no mu. Eyi kyerɛ owu mprenu, ogya tare no. (Adiyisɛm 20:12-14). Dwinnwen eyi ho! Awufo nyinaa a wɔwɔ Onyankopɔn nkae mu benya ɔgye afi Asaman-adessama adamoa nsam…. Wobenya hokwan de wɔn nneyɛe ada no adi akyerɛ Onyankopɔn sɛ wobɛsom No anaa worensom No. Na afei owuo ne Asaman wɔbɛto wɔ akyenee nea wɔfrɛ no ogya tare no mu, a ɛkyerɛ sɛnkyerɛnne kwan so daa sɛe, sɛnea asɛmfua Gehenna kyerɛ”…. Hwɛ sɛnea ɛyɛ abotɔyam sɛ yeh fi Bible mu sɛ Onyankopɔn nnyɛ obiara ayayade!”-Nimdeɛ 1995, kr.81-83, 87-88\nWɔ Adiyisɛm 14:9-11 (KJ) wɔn a wɔsom sɛnkyerɛnne kwan so “Aboa ne ne honi no ɛnna kyerɛwnsɛm ka sɛ wɔde ogya ne sufre yɛɛ wɔn ayayade. Eyi ntumi nnyɛ owuo akyi ayayade… Wusiw a ɛka ogya a wɔde sɛe wɔn no foro kɔ soro daa efisɛ ɔsɛe no bɛyɛ daa na wɔn werɛ remfi da”-Reasoning, kr. 172-173\nƆKRA (HONHOM) Yɛ Onipa akwaa a ɛtra ase wɔ owu akyi a ebia ɛne Onyankopɔn bɛtra wɔ ɔsoro anaasɛ Satan wɔ daa asotwe-ɛyɛ ogya tare no (Adiyisɛm 20:13-15)\nADIYISԐM 6:9-10: “… Mihui wɔ afɔremuka no ase wɔn a woakum wɔn akra esiane Onyankopɔn asɛm no nti… na wɔde nne dennennen teɛɛm kae sɛ “Nkosi da bɛn O Awurade Kronkron ne Nokware sɛ wobɛtwetwɛn atemmu na woadi yɛn mogya werɛ wɔ wɔn a wɔte asase so?”\n2 KORINTOFO 5:6, 8: “Enti, monya akokoduro bere nyinaa na mohu sɛ bere a yɛwɔ fie wɔ honam mu no na yenni Awurade nkyɛn…yɛwɔ akokoduro, Mika sɛ afei mepɛ sɛ menni hɔ wɔ honam mu a, na mewɔ fie wɔ Awurade nkyɛn.\nFILIPOFO 1:21-21: “Efisɛ me fam de sɛ me te ase a ɛyɛ Kristo, na sɛ mewu nso a ɛyɛ Kristo… Nanso meho hiahia me wɔ akwan nyinaa efisɛ mewɔ ɔpɛ sɛ mefi fie ne Kristo akɔtra, efisɛ ɛno yiye paa”.\nOWUO NTUMI NTETEW YԐN MU MFI ONYANKOPƆN DƆ A ƆWƆ MA YԐN-ROMAFO 8:38-39: “owuo mpo… ntumi ntetew yɛn mfi Onyankopɔn dɔ a ɔwɔ ma yɛn a ɛwɔ Yesu Kristo mu…”\nNNWOM 116:15: “AWURADE ani so no ne asomfo anokwafo wuo sombo” 12.\n1TESALONIKA 4:13-17: “Nanso yɛmpɛ sɛ wɔbɛsɛe mo adwene anuanom ɛdefa wɔn a wadeda… efisɛ saa ara na Onyankopɔn de wɔn bɛka Neho aba Nkwa mu wɔn a wadeda wɔ Yesu mu no… na Kristo mu Awufo bɛsɔre kan. Ԑno akyi wɔn a wɔte nkwam ne wɔn a wɔaka no bɛbom akohyia wɔn….”\nƆKRA NO-ONIPA MU.\n2 KORINTOFO 4:16: “Enti yɛmpɛ sɛ mo koma how, nanso mpo sɛ yɛn honam ani tebea no resɛe a, yɛn mu nipa de ɔreyɛ foforo dabiara da.\nMATEO 10:28: Na monsuro wɔn a wokum nipadua no nanso wontumi nkum ɔkra no; na mmom monnsuro Ɔno a obetumi asɛe ɔkra ne nipadua no wɔ daa Asotwe ogya mu” 13.\nƆSԐNKAFO 12:5, 7: “Efisɛ onipa rekɔ ne daa fie bere asūfo di akɔneaba wɔ mmɔnten so…afei dɔte no bɛsan akɔ asase mu sɛnea ɛte na honhom no de ɔbɛsan akɔ Onyankopɔn a ɔde mae nkyɛn” 14.\nMATEO 25:41-46: “Afei Ɔbɛka akyerɛ wɔn a wɔwɔ Ne benkum sɛ momfi me nkyɛn nkɔ wɔn a woadome mo daa ogya no mu… na eyinom bɛkɔ daa asotwe mu, nanso treneefo bɛkɔ daa nkwa mu” 15.\nMARKO 9:43-44: “… eyiye ma wo sɛ wobɛkɔ nkwa mu sɛ obubuani kyɛn sɛ wɔwɔ nsa abien na wobɛkɔ daa Asotwe ogya a wontumi nnum no mu, a wɔn funu nsɛe da na ogya no nso nnum da”.\nMATEO 10:15, 11:21-24 KYERԐ SԐ YԐWƆ ASOTWE NNIDISO AHOROW. ƆKWAN BԐN SO NA YEBENYA ƆSԐE NNIDISO AHOROW?\nHEBRIFO 10:29: Asotwe kɛse ahorow bɛn naa mosusuw sɛ ɛbɛfata onii a woatwi afa Onyankopɔn Ba no so…”\n“Ewom sɛ ɔsom bi bɛka sɛ wɔwɔ Onyankopɔn anim dom na ne asomfo kenkan Bible mu nsɛm, nanso eyi nkyerɛ sɛ ɛyɛ ɔsom a ɛsɔ Onyankopɔn ani. Ne akannifo ebia wɔbɛyɛ nneɛma akɛse a ɛbɛma ayɛ sɛ Onyankopɔn nam wɔn so reyɛ nnwuma. Nanso, ɔsom no betumi ayɛ atoro, a ɔsō aba a ɛnsɔ Onyankopɔn ani”.-Ɔwɛn Aban September 15, 1996, kr. 4\n“Saa wohu sɛ gyidi anaasɛ nkyerɛkyerɛ bi yɛ atoro a ɛsɛ sɛ woyɛ ntɛm paa kwati saa nkyerɛkyerɛ no, ɛmfaho onii a ɔkyerɛkyerɛɛ anaasɛ bere tenten a woagye adi sɛ ɛyɛ nokware”-Riches, 1936, kr.178\n1. Gyesɛ yɛaka biribi foforo, ɛnte saa, Kyerɛwnsɛm nkyekyem nyinaa a yɛde adi dwuma fii “New American Bible” mu.\n2. Fa toto Yesaia 44:24 ho.\n3. “Modern” (Ԑnnɛ)Bible Nkyerɛase ka sɛ Yesu see wɔn sɛ ‘bisa Me’ efisɛ wɔn asekyerɛ no wɔ fapem wɔ Hela nsaano nkyerɛwee a edi mū a ɛwɔ hɔ nnɛ nti. Eyi kyerɛ sɛ wɔbɔ mpae ma Yesu. Hwɛ bio nso wɔ Asomafo Nnwuma 7:59 ne 2 Korintofo 12:8-9 a Yesu gyee mpaebɔ na fa toto Exodus 23:13 ho.\n4. Filipofo 2:5-11 wɔfaa nsɛm no fi “New International Version Bible no. Yɛ ntotoho wɔ nkyekyem 10-11 ne Yesaia 45:23.\n5. Hwɛ bio nso Luka 24:39 ne Kolosefo 2:9.\n6. Hwɛ bio nso Romafo 3:28, 11:6 ne Galatifo 5:4.\n7. Hwɛ bio nso Sakaria 3:1-5.\n8. Fa toto Hebrifo 8:8-12 ho.\n9. Akenkan no fapem kyerɛ sɛ nnipakuw kɛse yi yɛ agyidifo a wowui wɔ Ahohiahia kɛse bere no mu (nkyekyem 13-14).\n10. Hwɛ bio nso 2 Ahene 2:1-11.\n11. Hwɛ bio nso Luka 13:28.\n12. Saa yɛfa Asafo no sɛne ɔkyerɛkyerɛ owuo mu no a saa nkyekyem yi bɛkenkan sɛ “ɛsom bo wɔ Awurade ani so ɛyɛ wɔn a wɔnnte nkwam na wɔyɛ N’asomfo.”\n13. Hwɛ bio nso Luka 122:4-5.\n14. Hwɛ bio nso Luka 23:46 ne Asomafo Nnwuma 7:59.\n15. Hwɛ bio nso Yesaia 66:24 ne Adiyisɛm 14:11.\nTagged 144000 Kuw a Wɔasra wɔn, Gyidi ne Nnwuma, Honhom kronkron, Mpaebɔ ԑkɔ Yesu nkyԑn, Nipakō Yesu Kristo yɛ, Nkwagye, Nyankopɔn Baasakoro No, Owu Akyi Asetena\n← Wo fi ɔwԑn aban ahyehyԑde no mu – na woakɔ ԑhe?\nSo Yehowa Adansefo Bible no, wiase foforo nkyerԐase no, yԐ nkyerԐase pa a? →


Забур 18 CARS - Nnwom 18 AKCB\nAwurade akoa Dawid dwom. Ɔtoo saa dwom yi maa Awurade, bere a ogyee no fii nʼatamfo nyinaa ne Saulo nsam no.\n1Medɔ wo, Awurade, mʼahoɔden.\nmʼaban ne me gyefo;\nme Nyankopɔn yɛ me botan.\nNe mu na minya me hintabea.\nƆyɛ me nkatabo, me nkwagye abɛn ne mʼabandennen.\n3Misu frɛ Awurade; ɔno na ayeyi sɛ no,\nefisɛ ogye me fi mʼatamfo nsam.\n4Owu nkɔnsɔnkɔnsɔn kyekyeree me;\nna ɔsɛe asorɔkye bu faa me so.\n5Ɔda mu hama kyekyeree me;\nmihyiaa owu mfiri.\n6Mʼahohia mu, misu frɛɛ Awurade.\nMisu frɛɛ me Nyankopɔn hwehwɛɛ mmoa.\nOfi nʼasɔrefi hɔ tee me nne;\n7Asase wosowee na ehinhimii,\nna mmepɔw fapem wosowee\nwosuroe, efisɛ na ne bo afuw.\n8Wusiw fii ne hwene mu;\nogyaframa fii nʼanom,\nna nnyansramma dɛw fii mu.\n9Ofii ɔsoro baa fam;\nna omununkum kabii duruu nʼanan ase.\n12Hann kɛse hyerɛn wɔ nʼanim,\nna omununkum a mparuwbo ne anyinam wɔ mu fii ne ho hyerɛn mu bae.\n13Awurade bobɔɔ mu fii ɔsoro;\nƆsorosoroni no nne gyigyee bio.\n14Ɔtow ne bɛmma no de bɔɔ atamfo no ahwete,\nɔde anyinam a ano yɛn den pam wɔn.\n15Po mu abon ho yiyii\nna asase nnyinaso ho daa hɔ,\nesiane wʼanimka ne ahomegu a efi wo hwene mu no nti,\n16Ofi soro baa fam besoo me mu;\n17Ogyee me fii me tamfo hoɔdenfo nsam,\n19wode me baa baabi a hɔ trɛw;\n20Awurade ne me adi no sɛnea me trenee te;\n21Manantew Awurade akwan so.\nMentwee me ho mfii me Nyankopɔn ho nkɔyɛɛ bɔne ɛ.\nmimmuu nʼahyɛde so.\nna matwe me ho afi bɔne ho.\n24Awurade agyina me treneeyɛ\nne me nsa a ho tew wɔ nʼanim no so atua me ka.\n25Woda wo ho adi sɛ ɔnokwafo kyerɛ wɔn a wodi nokware,\nwɔn a wodi mu nso wokyerɛ wɔn sɛ wodi mu.\n26Woyɛ kronkron ma wɔn a wɔyɛ kronkron,\nna amumɔyɛfo de, wukyi wɔn.\n27Wugye ahobrɛasefo nkwa,\nna wobrɛ ahantanfo ase.\n28Awurade, woma me kanea hyerɛn.\nYiw, woma me sum dan hann.\n29Wʼahoɔden a wode ma me nti, mitumi ka asraafo gu;\nme Nyankopɔn nti, mitumi foro ɔfasu.\n30Onyankopɔn de, nʼakwan yɛ pɛ;\nma wɔn a wɔhwehwɛ bammɔ wɔ ne mu.\n31Na hena na ɔyɛ Onyankopɔn ka Awurade ho?\nHena na ɔyɛ Ɔbotan no? Gye sɛ yɛn Nyankopɔn no.\n33Ɔma mʼanammɔn ho yɛ hare sɛ ɔforote de.\n34Osiesie me ma ɔko,\nna me basa tumi kuntun kɔbere mfrafrae tadua.\n35Wode wo ogye boa me nkatabo,\nna wo nsa nifa ma me gyina.\nWobrɛ wo ho ase ma meyɛ ɔkɛse.\n36Woabɔ kwan tɛtrɛɛ ama mʼanan\nsɛnea me nkotodwe rengurow.\n37Metaa mʼatamfo kɔtoo wɔn;\nmansan mʼakyi kosii sɛ mesɛee wɔn.\n38Mɛdwerɛw wɔn, na wɔantumi ansɔre,\nwɔhwehwee ase wɔ mʼanan ase.\n39Wode akodi ahoɔden maa me;\nwomaa mʼatamfo bɔɔ wɔn mu ase wɔ me nan ase.\n40Womaa mʼatamfo dan wɔn ho guanee,\n41Wosu hwehwɛɛ mmoa, nanso obiara ammegye wɔn,\n42Meyam wɔn sɛ mfutuma a mframa bɔ gu;\nmihwiee wɔn guu sɛ mmɔnten so dontori.\n43Woagye me afi nnipa no ɔfow mu,\nnnipa a minnim wɔn abɛyɛ mʼasomfo.\n44Wɔte me nka pɛ a, wɔyɛ osetie ma me;\nananafo kotow mʼanim.\n45Wɔn nyinaa botobotow;\nwofi wɔn abandennen mu ba ahopopo so.\n46Awurade te ase! Ayeyi nka me Botan!\nWɔmma Onyankopɔn, me Gyefo no din so!\n47Ɔno ne Onyankopɔn a ɔtɔ were ma me,\n48ɔno na ogye me fi mʼatamfo nsam.\nWopagyaw me sii mʼatamfo so,\nwugyee me fii basabasayɛfo nsam.\n49Ɛno nti, mɛkamfo wo wɔ amanaman mu, Ao Awurade.\nMɛto ayeyi dwom ama wo din.\n50Wode nkonimdi akɛse ama wo hene;\nwoda ɔdɔ a ɛnsa da adi kyerɛ nea woasra no ngo,\nwode kyerɛ Dawid, ne nʼasefo afebɔɔ.\nAKCB : Nnwom 18


Wɔka Daakye Asɛm a, Ebi Ba Mu, Nanso Nea Ɛmma Mu na Ɛdɔɔso\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Gun Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Moore Nepali Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zande Zulu\nASƐM A ƐDA SO | HENA NA ONIM DAAKYE ASƐM?\nEbi Tumi Ba Mu, Nanso Nea Ɛmma Mu na Ɛdɔɔso\nWuhu nea ɛbɛto wo daakye a, anka wompɛ? Daakye asɛm hia nkurɔfo paa. Nnipa pii ka nea ɛbɛba daakye. Ebi ba mu, ebi nso mma mu. Ma yɛnhwɛ bi:\nNYANSAHUFO de sika pii ne abɛɛfo mfiri yɛ nhwehwɛmu de kyerɛ sɛnea nneɛma bi bɛyɛ daakye. Wotumi kyerɛ ɔhaw a efĩ de bɛba asase so daakye, na wotumi ka sɛ ebia ade kye a, osu bɛtɔ wɔ baabi a wote no.\nNHWEHWƐMUFO pii ka nea ebesi daakye wɔ nnwuma ne amanyɔsɛm mu. Wɔn mu biako ne Warren Buffett. Sɛ wɔka asikafo paa a wɔwɔ wiase a, ɔka ho. Otumi hu sie sɛ ɔde ne sika hyɛ adwuma bi mu a, ɛbɛkɔ yiye. Enti ebinom frɛ no nkɔmhyɛfo. Nhwehwɛmufo bi nso a wɔfrɛ no Nate Silver tumi hwehwɛ kyerɛwtohɔ ne nkontaabu mu kyerɛ nneɛma a ebesisi daakye. Ɔka ara ka nea ebesi wɔ Amerika amanyɔsɛm mu ne wɔn a wobenya sini mu abasobɔde wɔ Hollywood.\nTETE NNEƐMA bi wɔ hɔ a, ebinom fa no sɛ ɛyɛ nkɔmhyɛ. Ebi ne nsɛm a ɔbarima bi a wɔfrɛ no Michel de Notredame (Nostradamus) kyerɛw too hɔ. Ɔtenaa ase bɛboro mfe 400 ni. Nsɛm a ɔkyerɛwee no, obiara kan a ɛsono sɛnea ɔte ase, nanso ebinom gye di sɛ nea ɔkyerɛwee no yɛ nkɔmhyɛ a yehu sɛ ɛreba mu nnɛ. Biribi foforo nso a ebinom kyerɛe sɛ ɛka daakye asɛm ne nea wɔfrɛ no Maya kalenda. Saa kalenda no, ebinom de buu mmere besii December 21, 2012, na wɔkyerɛe sɛ nsɛm akɛseakɛse besisi saa da no.\nNYAMESOM MPANYIMFO nso, ɛtɔ da a wɔhyɛ nkɔm sɛ atoyerɛnkyɛm bi besi. Wɔyɛ saa de bɔ nkurɔfo kɔkɔ na wɔde twe nnipa di wɔn akyi. Harold Camping yɛ odiyifo bi a ɔne ne nkurɔfo hyɛɛ nkɔm yɛɛ dede sɛ wiase bɛsɛe wɔ afe 2011 mu. Wiase nso na atena hɔ ara abesi nnɛ yi.\nWƆN A WƆKA SUNSUM MU ASƐM ka sɛ wɔwɔ tumi soronko a ɛma wotumi hu nea ebesi daakye. Edgar Cayce ne Jeane Dixon nso hyehyɛɛ nkɔm sɛ nneɛma bi besisi wɔ Wiase Ko II akyi. Ebi baa mu, nanso fã kɛse no ara na amma mu. Ɛho nhwɛso bi ne sɛ, Dixon kaa sɛ Wiase Ko III bɛba afe 1958, na Cayce nso kaa sɛ bɛyɛ afe 1975 mu no, ɛpo bɛfa New York kurow no nyinaa.\nƆkwan bi wɔ hɔ a yɛbɛfa so ahu nea ebesi daakye pɛpɛɛpɛ anaa? Obi bisa saa a, odi bisa. Sɛ wuhu nea ɛbɛba daakye a, anka w’asetena betumi asesa koraa.


John 11 NIV – Yohane 11 AKCB | Biblica\nJohn 11 NIV – Yohane 11 AKCB\n1Ɔbarima bi tenaa ase wɔ Betania a na wɔfrɛ no Lasaro. Betania yi yɛ kurow a na Maria ne ne nua Marta fi mu. Da bi, saa ɔbarima yi yaree. 2Saa Maria yi a ne nuabarima ne Lasaro a na ɔyare no na ohwiee ngo guu Awurade nan ase de ne tinwi pepae no. 3Anuanom yi soma kɔɔ Yesu nkyɛn kɔka kyerɛɛ no se, “Awurade, wo dɔfo no yare.”\n4Yesu tee nkra no ɔkae se, “Ɛnyɛ saa ɔyare yi na ebekum Lasaro. Mmom Onyankopɔn pɛ sɛ ɔfa saa ɔyare yi so hyɛ ne ho anuonyam, na saa anuonyam yi bi nso ka Onipa Ba no.” 5Na Yesu pɛ Maria ne ne nuabea Marta ne Lasaro asɛm yiye. 6Bere a Yesu tee nkra sɛ Lasaro yare denneennen no wankɔ saa bere no ara mu; ɔtenaa hɔ nnaanu. 7Afei ɔka kyerɛɛ nʼasuafo no se, “Momma yɛnsan nkɔ Yudea.”\n8Nanso asuafo no ka kyerɛɛ no se, “Kyerɛkyerɛfo, ɛnkyɛe biara na Yudafo no pɛɛ sɛ wosiw wo abo na afei wuse yɛnsan nkɔ hɔ bio yi?”\n9Yesu kae se, “Nnɔnhwerew dumien na ɛwɔ da koro mu, meboa ana? Ɛno nti sɛ obi nam hann mu a ɔrenhintiw, efisɛ ɔnam wiase hann mu. 10Nanso sɛ ɔnam anadwo sum mu a obehintiw, efisɛ ɔnam sum mu.”\n11Yesu san kae se, “Yɛn adamfo Lasaro ada na merekɔ akonyan no.”\n12Asuafo no ka kyerɛɛ Yesu se, “Awurade, sɛ wada de a ɛno de, na ne ho bɛtɔ no.” 13Na Yesu kyerɛ sɛ Lasaro awu nanso asuafo no de, na wosusuw sɛ nna ara na wada.\n14Ɛno nti Yesu ka kyerɛɛ wɔn pefee se, “Lasaro awu; 15nanso mo nti ɛyɛ me anigye sɛ na minni hɔ sɛnea ɛbɛyɛ a mubegye adi. Momma yɛnkɔ ne nkyɛn.”\n16Toma a wɔfrɛ no Ata no ka kyerɛɛ ne mfɛfo asuafo no se, “Momma yɛne Kyerɛkyerɛfo no nyinaa nkɔ na yɛne no nkowu.”\n17Yesu duu Betania no na Lasaro awu ama wɔasie no ma adi nnaanan. 18Efi Betania rekɔ Yerusalem no nnu akwansin abien, 19na saa bere no na Yudafo bebree aba Marta ne Maria nkyɛn sɛ wɔrebegyam wɔn wɔ wɔn nua no wu no ho. 20Marta tee sɛ Yesu reba no, ofii adi kohyiaa no, na Maria de, ɔtenaa fie.\n21Marta ka kyerɛɛ Yesu se, “Ao, Awurade, sɛ wowɔ ha a anka me nua no anwu! 22Minim mpo sɛ saa bere yi mu biribiara a wubebisa Onyankopɔn sɛ ɔnyɛ mma wo no ɔbɛyɛ.”\n23Yesu ka kyerɛɛ no se, “Wo nua no bɛsan anya nkwa bio.”\n24Marta buaa no se, “Awurade, minim sɛ owusɔre da no ɔno nso bɛsɔre.”\n25Yesu ka kyerɛɛ no se, “Me na minyan awufo ma wɔn nkwa. Obiara a ogye me di no sɛ wawu mpo a ɔbɛsan anya nkwa. 26Na obiara a ɔte ase na ogye me di no renwu da. Wugye eyi di ana?”\n27Marta buae se, “Awurade, migye midi. Migye di sɛ wone Kristo Agyenkwa a ɔne Onyankopɔn Ba a ɔreba wiase no.”\n28Marta kaa saa asɛm yi wiee no, ɔkɔfrɛɛ ne nua Maria de no kɔɔ kokoa mu ka kyerɛɛ no se, “Kyerɛkyerɛfo no aba na wabisa wo ase.” 29Maria tee saa asɛm yi no ɔyɛɛ ntɛm kohyiaa Yesu. 30Saa bere no na Yesu mmeduu akuraa no ase hɔ ɛ. Na ɔda so wɔ faako a Marta hyiaa no hɔ no. 31Bere a Yudafo a wɔne Maria wɔ fie hɔ regyam no no huu sɛ wasɔre mpofirim refi adi no wodii nʼakyi, efisɛ na wosusuw sɛ ɔrekɔ da no so akosu.\n32Maria duu faako a Yesu wɔ no, ɔkotow ne nan ase kae se, “Ao Awurade, sɛ wowɔ ha a anka me nua no anwu.”\n33Yesu huu sɛ Maria ne Yudafo a wɔka ne ho no resu no, ɛhaw no yiye na ne werɛ howee. 34Obisaa wɔn se, “Ɛhe na musiee no?”\nWobuaa no se, “Awurade, bra na yɛnkɔkyerɛ wo.”\n36Yudafo no huu sɛ ɔresu no wɔkae se, “Eyi kyerɛ ɔdɔ a ɔde dɔ no.”\n37Wɔn mu bi kae se, “Onipa a ɔmaa onifuraefo huu ade no munnnye nni sɛ anka obetumi agye Lasaro nkwa ana?”\n38Asɛm a nkurɔfo no kaa no maa Yesu werɛ howee. Afei ɔkɔɔ ɔda a wɔde ɔbo ahini ano no so. 39Yesu hyɛɛ wɔn se, “Munyi ɔbo a ehini ɔda no ano no.”\nMarta a ɔyɛ owufo no nuabea no kae se, “Awurade, ɛbɛyɛ nnaanan ni a wosiee no nti saa bere yi de, ɔbɔn.”\n40Yesu ka kyerɛɛ Marta se, “Manka ankyerɛ wo se sɛ wugye di a wubehu Onyankopɔn anuonyam?”\n41Woyii ɔbo no fii ɔda no ano. Afei Yesu hwɛɛ ɔsoro, bɔɔ mpae se, “Agya, meda wo ase sɛ wutie me. 42Minim sɛ wutie me daa nyinaa nanso esiane nnipa a wɔwɔ ha nti na mereka eyi sɛnea ɛbɛyɛ a wobegye adi sɛ wo na wosomaa me.”\n43Ɔkaa eyi wiee no, ɔteɛɛ mu dennen se, “Lasaro, sɔre bra!” 44Lasaro sɔre bae a ntama a wɔde kyekyeree ne nsa ne ne nan ne nʼanim no da so kyekyere no.\nYesu ka kyerɛɛ wɔn se, “Monsan ne ho ntama no na ɔnkɔ.”\n45Yudafo a wɔbɛsraa Maria na wohuu nea Yesu yɛe no mu bebree gyee no dii. 46Na wɔn mu bi nso kɔɔ Farisifo no hɔ kɔkaa nea esii no nyinaa kyerɛɛ wɔn.\n47Enti Farisifo no ne asɔfo mpanyin no hyiaa baguafo no kae se, “Dɛn na yɛreyɛ? Monhwɛ anwonwade a saa onipa yi reyɛ! 48Sɛ yɛma ɔkɔ so yɛ nea ɔreyɛ yi a, nnipa nyinaa begye no adi na wɔadi nʼakyi. Sɛ ɛba saa a Roma aban bebisa yɛn asɛm na wasɛe yɛn asɔredan ne ɔman mu yi nyinaa.”\n49Kaiafa a saa bere no na ɔyɛ ɔsɔfopanyin no kae se, “Mo de munnim hwee! 50Munnim sɛ eye ma mo sɛ onipa baako bewu ama nnipa no nyinaa sen sɛ wɔbɛsɛe ɔman mu no nyinaa?”\n51Emfi ɔno ankasa ne tumi mu na ɔkaa saa asɛm yi, efisɛ esiane sɛ na ɔyɛ ɔsɔfopanyin saa bere no nti na ɔhyɛɛ nkɔm se, “Yesu bewu de agye mo nkwa,” 52na ɛnyɛ wɔn nko, na mmom ɛnam eyi so bɛma Onyankopɔn mma a wɔabɔ ahwete no nyinaa ano aboa na wɔayɛ ɔman baako. 53Efi saa bere no, Yudafo mpanyin no faa adwene sɛ wobekum Yesu.\n54Eyi nti Yesu anyi ne ho adi wɔ Yudea, na ofii hɔ kɔɔ sare so kurow bi a wɔfrɛ no Efraim ne nʼasuafo no kɔtenaa hɔ.\n55Na Yudafo Twam Afahyɛ no rebɛn nti nnipa pii fii wɔn nkuraa kɔɔ Yerusalem sɛ wɔrekodwira wɔn ho de atwɛn afahyɛ no. 56Na wɔrehwehwɛ Yesu ahu no. Ɛno nti woduu asɔredan mu hɔ no, wobisabisaa wɔn ho wɔn ho se, “Mugye di sɛ Yesu bɛba afahyɛ yi bi ana?” Ebinom kae se, “Yennye nni.” 57Saa bere yi na asɔfo mpanyin ne Farisifo no ahyɛ sɛ, sɛ obi nim faako a Yesu wɔ a, ɔnkyerɛ na wɔnkɔkyere no.\nAKCB : Yohane 11


Colossenzen 3 HTB – Kolosefoɔ 3 ASCB | Biblica\nColossenzen 3 HTB – Kolosefoɔ 3 ASCB\nMa Ɔsoro Nyɛ Wo Dadwene\n1Wɔanyane mo ne Kristo aba nkwa mu. Afei monnwene ɔsoro nneɛma ho, baabi a Kristo te Onyankopɔn nifa so di ɔhene no. 2Saa nneɛma no na momma mo adwene nkɔ so, na ɛnnyɛ asase yi so nneɛma. 3Ɛfiri sɛ, moawu na wɔde mo nkwa ne Kristo ahinta wɔ Onyankopɔn mu. 4Na sɛ Kristo a ɔyɛ mo nkwa no ba a, mo ne no bɛba wɔ nʼanimuonyam mu.\nNkwa Dada Ne Nkwa Foforɔ\n5Ewiase akɔnnɔdeɛ te sɛ adwamammɔ, afideyɛ, bɔne, ne anibereɛ a ɛyɛ abosonsom no, monyi mfiri mo abrabɔ mu. 6Wɔn a wɔbɛyɛ asoɔden wɔ saa nneɛma no ho no, Onyankopɔn abufuo bɛba wɔn so. 7Ɛberɛ bi a atwam no, ɛsiane sɛ na akɔnnɔsɛm di mo abrabɔ so enti, na mo ankasa modi mo akɔnnɔ akyi. 8Afei, monnyae saa nneɛma yi nyinaa: abufuo, bɔnepɛ, ne ɔtan. Monnyeya obi anaa mommma kasa a ɛho nte mfiri mo anom. 9Monnnidi atorɔ nkyerɛ mo ho, ɛfiri sɛ, moato onipadua dada ne ne su no atwene 10de onipadua foforɔ asi ananmu. Moayɛ nnipa foforɔ a daa Onyankopɔn a ɔbɔɔ mo no resesa mo wɔ ne suban so, sɛdeɛ ɛbɛyɛ a Onyankopɔn ho nimdeɛ bɛhyɛ mo ma. 11Esiane saa enti, amanamanmufoɔ ne Yudafoɔ, twetiatwafoɔ ne momonotoyɛ, awudifoɔ, nkoa ne wɔn a wɔde wɔn ho no nni hɔ bio. Kristo wɔ biribiara mu. Kristo te yɛn nyinaa mu.\n12Moyɛ Onyankopɔn nkurɔfoɔ. Ɔpɛ mo asɛm enti na ɔyii mo sɛ ne deɛ, enti monyɛ timmɔborɔ, ayamyɛ, mommrɛ mo ho ase, monnwo na monyɛ abodwokyerɛ. 13Mommoaboa mo ho mo ho, na obi fom ne yɔnko a, momfa nkyekyɛ mo ho. Sɛdeɛ Awurade de akyɛ mo no, saa ara na mo nso momfa nkyekyɛ mo ho mo ho. 14Yei nyinaa akyi no, momfa ɔdɔ a ɛde baakoyɛ ba no nka mo abrabɔ ho.\n15Momma Kristo asomdwoeɛ no ntena mo akoma mu. Saa asomdwoeɛ yi ho na wɔafrɛ mo nyinaa aba Kristo onipadua baako mu. Monyɛ nnipa a wɔwɔ ayɛyie. 16Kristo asɛm no ne mu nnepa nyinaa ntena mo akoma mu. Momfa nyansa nkyerɛkyerɛ. Monto asankuo so nnwom ne ayɛyie nnwom ne honhom mu nnwom. Momfiri mo akoma mu nto aseda nnwom mma Onyankopɔn. 17Biribiara a moyɛ anaa moka no, monyɛ wɔ Awurade Yesu din mu na momfa ne so nna Agya Onyankopɔn ase.\n18Ɔyerenom, mommrɛ mo ho ase mma mo kununom sɛdeɛ ɛsɛ Awurade mu.\n19Okununom, monnɔ mo yerenom na monnhyɛ wɔn ahometeɛ.\n20Mma, adeɛ nyinaa mu, montie mo awofoɔ asɛm na yei na ɛsɔ Onyankopɔn ani.\n21Agyanom, monnyi mo mma abufuo na ammu wɔn aba mu.\n22Asomfoɔ, adeɛ nyinaa mu, montie mo wuranom asɛm. Ɛnyɛ sɛ wɔn ani tua mo enti na ɛsɛ sɛ moyɛ na wɔpene mo, na mmom, ɛsiane sɛ modi Awurade ni no enti, momfa akoma pa nyɛ. 23Biribiara a moyɛ no, momfa mo akoma nyinaa nyɛ na momfa no sɛ moreyɛ ama Awurade na monnyɛ mma nnipa. 24Monkae sɛ Awurade bɛkyɛ mo so adeɛ. Mo nsa bɛka adeɛ a ɔde asie ama ne nkurɔfoɔ no bi. Kristo ne owura a mosom no. 25Na obiara a ɔyɛ deɛ ɛntene no, bɔne a ɔyɛ no so akatua na ɔbɛnya a animhwɛ biara nni mu.\nASCB : Kolosefoɔ 3


Genesis 32 | Intanɛt So Bible| Wiase Foforɔ Nkyerɛaseɛ\nAbɔfo behyiaa Yakob (1, 2)\nYakob yɛɛ ahoboa sɛ ɔrekohyia Esau (3-23)\nYakob ne ɔbɔfo tentamee (224-32)\nWɔsesaa Yakob din frɛɛ no Israel (28)\n32 Afei Yakob toaa n’akwantu so, na Onyankopɔn abɔfo behyiaa no. 2 Yakob huu wɔn ara na ɔkae sɛ: “Onyankopɔn asoɛe ni!” Enti ɔtoo hɔ din Mahanaim.* 3 Ɛnna Yakob somaa nkurɔfo dii n’anim kɔɔ ne nua Esau nkyɛn wɔ Seir+ asaase so wɔ Edom+ mpɔtam,* 4 na ɔka kyerɛɛ wɔn sɛ: “Sɛ mokɔ a, monka nkyerɛ me wura Esau sɛ, ‘W’akoa Yakob se: “Makɔtena* Laban nkyɛn bere tenten ni.+ 5 Na manya anantwi, mfurum, ne nguan, ne nkoa ne mfenaa,+ na mede nkra yi asoma sɛ wɔmmɛka nkyerɛ me wura na manya w’anim dom.”’” 6 Akyiri yi, nnipa a Yakob somaa wɔn no san bae bɛkae sɛ: “Yɛkɔtoo wo nua Esau, na ɔnam kwan so ne mmarima 400 rebehyia wo.”+ 7 Na Yakob bɔɔ hu paa, na ne ho yeraw no.+ Enti nnipa a wɔka ne ho no ne nguan, anantwi, ne yoma no, ɔkyɛɛ wɔn mu yɛɛ wɔn akuw abien. 8 Asɛm a ɔkae ne sɛ: “Sɛ Esau bɛtow hyɛ kuw baako so a, kuw a aka no betumi aguan.” 9 Afei Yakob kae sɛ: “O m’agya Abraham ne m’agya Isak Nyankopɔn, Yehowa, wo na woka kyerɛɛ me sɛ, ‘San kɔ w’asaase so, w’abusuafo nkyɛn, na mɛhwɛ wo so.’+ 10 Wo dɔ a enni huammɔ ne wo nokwaredi a woada no adi akyerɛ me no+ nyinaa mfata me, efisɛ bere a meretwa Yordan no, me poma pɛ na na ekura me, nanso seesei mabɛyɛ akuw abien.+ 11 Mesrɛ wo, gye me+ fi me nua Esau nsam, efisɛ misuro sɛ ɔbɛba abɛtow ahyɛ me ne mmea ne mmofra yi so.+ 12 Wo ara nso na wokae sɛ, ‘Ɔkwan biara so medi w’akyi, na mɛma w’asefo* adɔɔso te sɛ mpoano anwea a obiara ntumi nkan.’”+ 13 Na ɔdaa hɔ anadwo no. Afei oyii n’agyapade no bi sɛ akyɛde a ɔde rekɔma ne nua Esau:+ 14 mpɔnkyebere 200, mpapo 20, nguammere 200, adwennini 20, 15 yoma 30 ne wɔn mma a wontwaa nufu, anantwibere 40, anantwinini 10, mfurum abere 20 ne mfurum anini 10.+ 16 Ɔkyekyɛɛ mmoa no mu akuwakuw de hyɛɛ ne nkoa no nsa, na ɔka kyerɛɛ wɔn sɛ: “Munni m’anim nkɔ, na munnyaw kwan nto kuw biara ne nea edi hɔ ntam.” 17 Ɔka kyerɛɛ nea odi kan no sɛ: “Ebia na me nua Esau ahyia wo abisa wo sɛ, ‘Hena akoa ne wo, na ɛhe na worekɔ, na nea edi w’anim yi nso, hena de?’ 18 Ɛba saa a, ka kyerɛ no sɛ, ‘Ɛyɛ w’akoa Yakob dea. Ɛyɛ akyɛde a ɔde asoma sɛ yɛmfa mmrɛ me wura Esau,+ na ɔno ankasa di akyi reba.’” 19 Nea ɔto so abien ne nea ɔto so abiɛsa ne wɔn a wodi mmoa no akyi nyinaa nso, ɔka kyerɛɛ wɔn sɛ: “Sɛ muhyia Esau a, asɛm yi ara na monka nkyerɛ no. 20 Na monsan nka nkyerɛ no sɛ, ‘W’akoa Yakob wɔ yɛn akyi.’” Asɛm a ɔkae wɔ ne tirim ne sɛ: ‘Mede akyɛde yi di m’anim kɔ a,+ ansa na medu n’anim no na ne bo adwo. Ebia ɔbɛtew n’anim ama me.’ 21 Enti ɔmaa akyɛde no dii n’anim kɔe, nanso ɔno de, anadwo no ɔdaa baabi a wɔsoɛe no. 22 Saa anadwo no ara, ɔfaa ne yerenom baanu no+ ne ne mmaawa baanu no+ ne ne mma 11 no kotwaa Yabok+ asu no.* 23 Ɔde wɔn twaa asu* no, na ɔde nea ɔwɔ nyinaa nso twae. 24 Akyiri yi ɛkaa Yakob nkutoo, na ɔbarima bi ne no bɛtentamee kosii ahemanakye.+ 25 Bere a ɔbarima no ne Yakob tentamee a ohui sɛ wantumi anni no so no, ɔde ne nsa kaa Yakob dwonku ma ehuanee.+ 26 Afei ɔkae sɛ: “Ade rekye, ma menkɔ.” Ɛnna ɔkae sɛ: “Woanhyira me a, meremma wonkɔ.”+ 27 Enti obisaa no sɛ: “Wɔfrɛ wo dɛn?” na ɔkae sɛ: “Yakob.” 28 Ɛnna ɔkae sɛ: “Wɔremfrɛ wo Yakob bio; mmom wɔbɛfrɛ wo Israel,*+ efisɛ wo ne Onyankopɔn ne nnipa apere so,+ na woatumi agyina.” 29 Yakob nso ka kyerɛɛ no sɛ: “Mesrɛ wo bɔ wo din kyerɛ me.” Nanso obisaa no sɛ: “Adɛn nti na worebisa me me din?”+ Ɛnna ohyiraa no wɔ hɔ. 30 Enti Yakob frɛɛ hɔ Peniel,*+ efisɛ sɛnea ɔkae no, “Mahu Onyankopɔn anim ne anim, nanso manya me ti adidi mu.”*+ 31 Ofii Penuel* no, ankyɛ koraa na owia puei, na ne dwonku no nti, na ɔtɔ gu ne nan so.+ 32 Eyi nti na besi nnɛ nyinaa, Israelfo nwe srɛ mu ntini a eso dwonku mu no, efisɛ ɔbarima no de ne nsa kaa Yakob srɛ mu ntini a eso ne dwonku mu no.\n^ Ɛkyerɛ, “Asoɛe Abien.”\n^ Anaa “Makɔyɛ ɔhɔho wɔ.”\n^ Anaa “kɔfaa baabi a wɔfa twa Yabok asu no twae.”\n^ Ɛkyerɛ, “Nea Ɔne Onyankopɔn Apere So” anaa “Onyankopɔn Ne Obi Apere So.”\n^ Ɛkyerɛ, “Onyankopɔn Anim.”\n^ Anaa “me kra anya nkwa.”\n^ Anaa “Peniel.”


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nNSƐM A WOBISABISA | YAN-DER HSUUW\nƆBENFO Yan-Der Hsuuw yɛ panyin wɔ Taiwan National Pingtung Suapɔn mu. Ɔwɔ sukuu no fa a wɔyɛ nhwehwɛmu wɔ nkokoaa a wɔhyɛ yafunu mu ho. Ná ogye di sɛ nkwa bae ara kɛkɛ, nanso bere a ɔbɛyɛɛ nyansahufo no, nhwehwɛmu a ɔyɛe maa no sesaa n’adwene. Nyan! kyerɛwfo bi ne no twetwee nkɔmmɔ.\nYɛwoo me afe 1966 mu, na Taiwan na minyinii. Ná m’awofo yɛ Taofo ne Buddhafo, na na yɛsom nananom a wɔawuwu. Na yɛbɔ ahoni mpae, na na yennye nni sɛ Ɔbɔadeɛ bi wɔ hɔ.\nAdɛn nti na wusuaa nkokoaa ho ade?\nBere a meyɛ abofra no, na m’ani gye mmoa ho paa, enti na mepɛ sɛ meyɛ adwuma a ɛbɛma matumi aboa mmoa ne nnipa a wɔrehu amane. Ɛno maa mikosuaa mmoa ho ade, na na m’adwene ne sɛ mɛyɛ mmoa dɔkota daakye. Nanso akyiri yi, mikosuaa nkokoaa a wɔda wɔn maame yam ho ade. Ná minim sɛ wei bɛma mahu sɛnea nkwa fii ase.\nƐdɛn na ɛmaa w’adwene yɛɛ wo sɛ nkwa bae ara kɛkɛ?\nSukuu a mekɔe no, saa na wɔkyerɛkyerɛɛ me, na me nso migye dii.\nƐbaa no sɛn na wohyɛɛ ase kenkan Bible?\nNneɛma mmienu nti na meyɛɛ saa. Nea edi kan, mihuu sɛ nkurɔfo som anyame pii, enti ɛtɔ da a na mibisa me ho sɛ, ‘Anyame no mu hena na ɔwɔ tumi paa?’ Afei nso mehyɛɛ no nsow sɛ Bible yɛ nhoma a nnipa dodow no ara kan. Wei maa mede me ho kɔhyɛɛ Bible adesua kuw bi mu.\nAfe 1992 no, mekɔɔ Katolek Suapɔn a ɛwɔ Leuven, Belgium. Da bi, mekɔɔ Katolek asɔre dan mu kɔsrɛɛ sɔfo no sɛ ɔmmoa ma mente Bible ase, nanso wampɛ ammua.\nƐyɛɛ dɛn na wunyaa Bible ho nsɛmmisa ho mmuae?\nBere a mitwaa mfe mmienu wɔ Belgium no, mihyiaa Yehowa Danseni ababaa bi a ɔde Ruth. Ɔyɛ Polandni, na na ɔresua China kasa de aboa sukuufo a wɔka saa kasa no ama wɔasua Onyankopɔn ho ade. Ná mabɔ asɛm no ho mpae akyɛ, enti m’ani gyei sɛ mihyiaa no.\nƆmaa mihuu sɛ Bible nyɛ nyansahu nhoma, nanso ɛka nyansahu ho asɛm. Ɛho nhwɛso ne Dawid mpaebɔ no. Ɔka kyerɛɛ Nyankopɔn sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu, nna a wɔnwenee no, nanso na emu biako mpo nnya mmae.” (Dwom 139:16) Dawid asɛm no yɛ kasakoa nanso ɛyɛ nokware. Ansa na nkakrankakra mogyatɔw bɛdan nnipa mua no, na ɛho nhyehyɛe nyinaa wɔ hɔ. Nokwasɛm a ɛwɔ Bible mu no maa migye dii paa sɛ ɛyɛ Onyankopɔn Asɛm ampa. Afei mihuu sɛ nokware Nyankopɔn koro pɛ na ɛwɔ hɔ; ɔno ne Yehowa. 1\nDɛn na ɛmaa wogye dii sɛ Onyankopɔn na ɔbɔɔ nnipa?\nAdwene a nyansahufo de yɛ nhwehwɛmu ne sɛ wobehu nokwasɛm, na ɛnyɛ sɛ wobenya biribi afoa wɔn nsusuwii so. Bere a meresua nyinsɛn ne nkokoaa ho nsɛm no, m’adwene sesaa koraa. Mihui sɛ obi na ɔbɔɔ nnipa. Sɛ yɛbɛyɛ mfatoho a, sɛ engineer bi reyɛ afiri a, ɔyɛ ɛho nneɛma ma ebiara tumi hyɛ baabi a ɛsɛ sɛ ɛhyɛ pɛpɛɛpɛ na atumi ayɛ adwuma yiye. Saa ara na nyinsɛn te. Nanso nokwasɛm ne sɛ nnipa ho nneɛma yɛ nwonwa sen afiri koraa.\nNanso yɛreka yi, ɛyɛ ɔbarima nkwammoaa baako ne ɔbea badwoa baako pɛ na efi ne nyinaa ase, anaa meboa?\nƐyɛ nokware. Mfiase no, nkwammoaa no yɛ ketekete; wuntumi mfa w’ani paa nhu. Nanso nkakrankakra emu kyekyɛ; baako no mu kyɛ bɛyɛ mmienu, na ɛno nso mu akyekyɛ abɛyɛ nnan, na abɛyɛ nwɔtwe na atoa so saa. Nokwasɛm ne sɛ, mfiase no, dɔnhwerew 12 kosi 24 biara, nkwammoaa no nya mmɔho. Saa bere no, nkwammoaa titiriw bi a wɔfrɛ no stem cell fi ase yi ne ti. 2 Nkwammoaa a yɛreka ho asɛm yi, ahorow ahorow bɛyɛ 200 na ɛka bom dan nipa. Ɛno bi na ɛma akokoaa no nya mogya, dompe, adwene, ne nea ɛkeka ho. Nkwammoaa titiriw yi (stem cell) betumi ayɛ emu biara.\nNyinsɛn ho ade a misuae no maa mihui sɛ obi na ɔbɔɔ nnipa\nNkwammoaa biara ne adwuma a ɛyɛ. Ebi kɔyɛ ani anaa nsa ne nea ɛkeka ho. Nyansahufo bɛn paa na obetumi anya adwene de ayɛ biribi a ɛte saa? Nanso ɔbea nyinsɛn ara pɛ na akokoaa no ho nsɛm nyinaa wɔ ne DNA mu dedaw. Mehwɛ wei nyinaa a, mihu sɛ Onyankopɔn na ɔhyɛɛ da yɛe.\nƐyɛɛ dɛn na wobɛyɛɛ Yehowa Danseni?\nSɛ mɛka a, ɛyɛ ɔdɔ. Yesu Kristo kaa sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.” (Yohane 13:35) Saa ɔdɔ no nyɛ animhwɛ. Ɛnhwɛ baabi a wufi anaa w’amammerɛ. Nokwasɛm ne sɛ, bere a me ne Yehowa Adansefo bɔe na metee saa ɔdɔ no ase.\n^ 1. Dwom 83:18; 1 Korintofo 8:5, 6.\n^ 2. Ɔbenfo Yan-Der Hsuuw ahonim nti, abɛɛfo kwan a wɔfa so yɛ mogyatɔw ho nhwehwɛmu no, ɔmfa ne ho nhyem.


1 Petru 1 NTLR - 1 Petro 1 ASCB\n1Krataa yi firi Yesu Kristo ɔsomafoɔ Petro nkyɛn,\nMeretwerɛ krataa yi akɔma Onyankopɔn nnipa a wɔahwete sɛ ahɔhoɔ kɔ Ponto, Galatia, Kapadokia, Asia ne Bitinia amantam mu no. 2Onyankopɔn, yɛn Agya, na ɛfiri teteete no ɔfrɛɛ mo. Na ɔnam ne Honhom so ayɛ mo kronkron. Ɛno enti, moayɛ ɔsetie ama Yesu Kristo, na ɔde ne mogya ate mo ho:\nAdom ne asomdwoeɛ a ɛdɔɔso nka mo.\n3Momma yɛnna Onyankopɔn a ɔyɛ yɛn Awurade Yesu Kristo Agya no ase. Esiane nʼahummɔborɔ dodoɔ enti, ɔnam nyane a ɔnyanee Yesu Kristo firii owuo mu no so ama yɛn nkwa foforɔ. Yei ma yɛnya anidasoɔ a atim, 4enti yɛrehwɛ anim sɛ yɛbɛnya nhyira dodoɔ a Onyankopɔn akora a ɔde bɛma ne mma no bi. Ɔde asie wɔ ɔsoro ama mo ɛfiri sɛ, ɛhɔ deɛ, ɛremporɔ anaa ɛrensɛe, na ɛrempa nso. 5Na Onyankopɔn gyina ne tumi kɛseɛ no so bɛhwɛ sɛ mobɛduru hɔ asomdwoeɛ mu, na mo nsa aka, ɛfiri sɛ, mogye no di. Ɛbɛyɛ mo dea nna a ɛdi akyire no mu ama obiara ahunu. 6Ɛwom sɛ, ebia, ɛsiane ɔhaw bebree a mobɛfa mu no enti, mo werɛ bɛho deɛ, nanso momma mo ani nnye saa asɛm yi ho. 7Ɔhaw ba sɛdeɛ ɛbɛyɛ a wɔbɛhunu sɛ mo gyidie no yɛ kann. Sikakɔkɔɔ a wɔtumi sɛe no no mpo, wɔde ogya sɔ hwɛ. Enti, mo gyidie a ɛsom bo kyɛn sikakɔkɔɔ no, ɛsɛ sɛ wɔsɔ hwɛ hunu sɛ, ɛbɛtumi atim anaa. Ɛno ansa na da a Yesu Kristo bɛba no, mobɛnya animuonyam. 8Ɛwom sɛ monhunuu Yesu deɛ, nanso modɔ no. Monhunu no seesei deɛ, nanso mogye no di. Anigyeɛ a moanya no boro so 9ɛfiri sɛ, mo nsa reka gyidie ho mfasoɔ a ɛyɛ mo kra nkwagyeɛ no.\n10Saa nkwagyeɛ yi na tete adiyifoɔ no de boasetɔ hwehwɛɛ mu, ɛberɛ a wɔhyɛɛ saa akyɛdeɛ yi a Onyankopɔn de bɛma mo no ho nkɔm. 11Wɔpɛɛ sɛ wɔhunu ɛberɛ no ne ɛkwan a ɛnam so bɛba. Saa ɛberɛ yi ne ɛberɛ a Kristo Honhom a ɔte wɔn mu no kyerɛɛ wɔn wɔ nkɔmhyɛ mu sɛ Kristo bɛhunu amane, na akyire no wanya animuonyam. 12Onyankopɔn daa no adi kyerɛɛ saa adiyifoɔ no sɛ, wɔanyɛ wɔn adwuma no amma wɔn ho, na mmom, wɔyɛ de som mo. Wɔnam Honhom Kronkron a wɔsomaa no firii ɔsoro no tumi so kaa Asɛmpa no kyerɛɛ mo. Yei yɛ adeɛ a ɛyɛ nwanwa yie, na abɔfoɔ mpo de anigyeɛ sononko rehwɛ anwanwadwuma a ɛrekɔ so yi.\n13Enti, monsi mo adwene pi na monni mo ho so. Monnyina yie ma momma mo ani nna nhyira a wɔde bɛma mo wɔ Yesu Kristo ba a ɔbɛba no mu no so. 14Montie Onyankopɔn, na mommma akɔnnɔ abrabɔ a ɛdii mo so ɛberɛ a na monnim no nni mo so. 15Na mmom, monyɛ kronkron wɔ biribiara a moyɛ mu sɛdeɛ Onyankopɔn a ɔfrɛɛ mo no yɛ kronkron no. 16Atwerɛsɛm no aka sɛ, “Ɛsɛ sɛ moyɛ kronkron, ɛfiri sɛ, meyɛ kronkron.”\n17Monkae sɛ mo Agya a ɔwɔ ɔsoro a mobɔ no mpaeɛ no renhwɛ nnipa anim wɔ nʼatemmuo mu. Ɛno enti mo nna a aka mo wɔ asase yi so no, momfa anidie nyinaa mma no. 18Ɛfiri sɛ, monim bo a wɔtua de gyee mo firii abrabɔ bɔne a mo nananom kyerɛɛ mo no mu. Ɛnyɛ adeɛ a ɛhwere ne boɔ a ɛsom te sɛ dwetɛ anaa sikakɔkɔɔ no. 19Na mmom Kristo a ɔyɛ odwammaa a ɔnni dɛm no de ne ho bɔɔ afɔdeɛ a ne boɔ yɛ den ma monyaa ahofadie. 20Ansa na wɔrebɔ ewiase no, na Onyankopɔn ayi no, na mo enti na nna a ɛdi akyire no, wɔdaa no adi. 21Ɛnam ne so na mogyee Onyankopɔn a ɔnyanee no firii awufoɔ mu na ɔmaa no animuonyam no diiɛ. Ɛnam ne so ama mo gyidie ne mo anidasoɔ atim wɔ Onyankopɔn mu.\n22Seesei a moayɛ ɔsetie ama nokorɛ no, mo ho ate. Ɛno enti, monnodɔ mo nuanom agyidifoɔ nokorɛ mu. Momfiri mo akoma nyinaa mu nnodɔ mo ho mo ho. 23Ɛfiri sɛ, wɔawo mo foforɔ; wɔanwo mo ɛmfiri aba a ɛporɔ mu, na mmom, ɛfiri Onyankopɔn asɛm a ɛmporɔ mu. 24Sɛdeɛ Atwerɛsɛm no aka no,\n“Nnipa nyinaa te sɛ ɛserɛ;\nna wɔn animuonyam te sɛ nhwiren.\nƐserɛ no wu ma ne nhwiren no po,\n25nanso Awurade asɛm no wɔ hɔ daa nyinaa.”\nYei ne asɛm a Asɛmpa no de brɛɛ mo.\nASCB : 1 Petro 1


Brazil Nsrahwɛ | Nsase ne Nnipa\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Urdu Xhosa Zulu\nAduan dɛdɛ a wɔfrɛ no feijoada no yɛ Brazilfo aduan a wɔpɛ paa\nMFIASE no na abɔmmɔfo ne akuafo na wɔte Brazil. Portugal abɔrehufo na wɔde Roma Katolek som kɔɔ hɔ, na akyiri yi wosisii asɔredan ahorow—ebi wɔ hɔ a, nnua a wɔasen adi mu adwini fɛfɛɛfɛ de sika kɔkɔɔ adura ho na wɔde asiesie mu.\nEfi afeha a ɛto so 16 besi afeha a ɛto so 19 mu hɔ no, wɔde po so hyɛn faa nkoa bɛyɛ ɔpepem anan fii Afrika kɔɔ Brazil kɔyɛɛ kua dwuma. Wɔde wɔn som ne amammerɛ kaa wɔn ho kɔe, na wɔde frafraa Brazilfo amanne mu ma wobenyaa ɔsom ahorow te sɛ macumba ne candomblé fekuw. Sɛ wohwɛ Brazilfo nnwom, asaw, ne wɔn aduan a, wuhu sɛ wɔn mu pii nkyi fi Afrika.\nWosuaa abom a wɔpɛ paa a wɔfrɛ no feijoada, a wɔde mogyanam ne asedua yɛ, na wɔde ɛmo ne nhabamma ka ho no fii Portugalfo hɔ. Wɔ afeha a ɛto so 19 ne 20 no, atubrafo pii fi Europa (titiriw Germany, Italy, Poland, ne Spain), Japan, ne mmeae afoforo bɛkaa wɔn ho.\nƐnnɛ, Yehowa Adansefo bɛyɛ 750,000 na wɔwɔ Brazil. Wɔwɔ asafo ahorow bɛboro 11,000 mu. Wɔyɛ Bible adesua bɛboro 800,000. Nea ɛbɛyɛ na wɔanya baabi ahyiam asom no, wɔahyehyɛ adansi akuw 31 a wɔboa Adansefo a wɔwɔ hɔ no ma wosisi anaa wosiesie Ahenni Asa bɛyɛ 250 kosi 300 afe biara. Efi March 2000 besi saa bere yi no, wɔasisi asa a ɛte saa bɛyɛ 3,647.\nNsu dodow a efi Amazon Asubɔnten mu ba no dɔɔso sen nea efi asubɔnten biara mu, na etumi tene kɔ akyiri bɛboro kilomita 6,275\nAsubɔnten Amazon Nsuka no da kwaebirentuw a ɛso sen biara wɔ wiase no mu\nEmu nnipa dodow: 201,000,000\nKasa ahorow a wɔka: Portugal kasa ne kasa afoforo bɛboro 180\nEdin: Wonyaa Brazil din no fii dua a wɔfrɛ no brazilwood (Caesalpinia echinata) mu. Ɛyɛ dua a ɛsom bo kɛse paa esiane emu nsu kɔkɔɔ a wotumi de hyɛ ntama no nti\nWim tebea: Atifi fam yɛ hyew na ahohuru wɔ hɔ, anafo fam no dwo, na sɛ edu awɔw bere a sukyerɛmma tɔ wɔ mmepɔw no so\nAsase: Brazil kɛse bɛyɛ sɛ South America asasepɔn no fã. Asubɔnten a ɛwɔ hɔ no ka nsubɔnten akɛse a ɛwɔ wiase no ho


Dwom 134—Onyankopɔn De Mmofra Ahyɛ Awofo Nsa | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Simalungun) Batak (Toba) Bicol Bislama Boulou Bulgarian Cambodian Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Digor Douala Drehu Dutch English Ewe Fijian Finnish Fon French Ga German Greek Guarani Gun Haitian Creole Hiligaynon Hungarian Icelandic Iloko Indonesian Isoko Italian Javanese Kabiye Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Mambwe-Lungu Mapudungun Mauritian Creole Myanmar Ndau Ndebele Nepali Ngangela Nias Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovenian Spanish Sunda Swahili Swedish Tagalog Tahitian Tatar Telugu Thai Tigrinya Tok Pisin Tshiluba Tsonga Turkish Twi Ukrainian Umbundu Uruund Vietnamese Wallisian Wolaita Yapese Yoruba Zulu\nOnyankopɔn De Mmofra Ahyɛ Awofo Nsa\n1. Sɛ ɔ-ba-ri-ma nya ne ba,\nNa sɛ ɔ-bea n-so wo ne yam ba,\nWɔ-de mmo-fra no a-hyɛ wɔn nsa,\nNa ɛ-nyɛ wɔn n-ku-too dea.\nWɔn a-kyɛ-de no fi Ye-ho-wa.\nƆ-no na n-kwa ne ɔ-dɔ fi no.\nƆ-ma a-wo-fo a-kwan-kye-rɛ\nNa a-ma wɔa-fa ɔ-kwan pa so.\nWɔ-yɛ nhyi-ra, a-kyɛ-de bɛn ni!\nWɔ-de n-kwa a-hyɛ mo nsa.\nMmo-fra no yɛ a-kyɛ-de s’ron-ko.\nKy’rɛ-ky’rɛ wɔn Nyan-ko-pɔn a-sɛm.\n2. Nyan-ko-pɔn a-hyɛ-de nyi-naa,\nMa ɛ-nna mo ko-ma so daa nyi-naa.\nMon-ka n-sɛm yi nkye-rɛ mo mma;\nWɔ-de e-yi a-hyɛ mo nsa.\nMon-ka ho a-sɛm wɔ ɔ-kwan so,\nMo sɔ-re mu ne mo nnae nyi-naa mu.\nWɔn we-rɛ rem-fi da bia-ra da,\nWɔ-bɛ-di no-kwa-re daa nyi-naa.\n(Hwɛ Deut. 6:6, 7; Efe. 6:4; 1 Tim. 4:16 nso.)\nOnyankopɔn De Mmofra Ahyɛ Awofo Nsa (Dwom 134)


Ɔbɔnefo Sakra a Ɛde Anigye Ba | Yesu Asetena\nNNWAN NE DRAKMA A AYERA HO MFATOHO\nƆSORO ABƆFO DI AHURUSI\nYesu kaa ahobrɛase ho asɛm pii wɔ n’asɛnka adwuma no mu. (Luka 14:8-11) Ná ɔrepɛ mmarima ne mmaa a wɔpɛ sɛ wɔde ahobrɛase som Onyankopɔn. Ɛbɛsi saa bere no nyinaa, na wɔn mu bi wɔ hɔ a, nkurɔfo nim wɔn sɛ abɔnefo.\nFarisifo ne akyerɛwfo no huu sɛ saa nnipa a wɔn deɛ wɔmfa wɔn nyɛ hwee no, na wɔn ani gye Yesu ne asɛm a ɔreka no ho. Wɔkasaa ho sɛ: “Onipa yi gye nnebɔneyɛfoɔ na ɔne wɔn didi.” (Luka 15:2) Farisifo ne akyerɛwfo no, na wɔbu wɔn ho dodo, enti na wɔmfa ɔmanfo no nyɛ hwee. Ade baako a ɛma yɛhu sɛ na wɔmmu wɔn koraa ne sɛ na wɔfrɛ wɔn ‛am ha·’aʹrets wɔ Hebri kasa mu, na ɛno kyerɛ “famfam nnipa.”\nYesu deɛ ɔnyaa obuo ne ayamhyehye maa obiara, na ɔyɛɛ obiara yie. Mmɔborɔwafo ne nnebɔneyɛfo mpo, ɔnyaa obuo maa wɔn. Enti, na wɔn mu pii pɛ sɛ wɔtie no. Bere a nkurɔfo no kasa tiaa Yesu sɛ ɔreboa mmɔborɔwafo no, dɛn na ɔyɛe?\nƆmaa mfatoho bi a ɛka koma de yii wɔn ano, na na ɛte sɛ mfatoho bi a ɔmae bere a ɔwɔ Kapernaum no. (Mateo 18:12-14) Yesu kaa asɛm no ma ɛyɛɛ te sɛ nea Farisifo no yɛ atreneefo a wɔwɔ Onyankopɔn buo mu dwoodwoo. Ɔkaa mmɔborɔwafo no nso ho asɛm sɛ nnwan a wɔayera. Asɛm a Yesu kae ne sɛ:\n“Mo mu onipa bɛn na ɔwɔ nnwan ɔha, na emu baako yera a, ɔrennya aduɔkron nkron no wɔ serɛ so nkɔhwehwɛ deɛ wayera no nkɔsi sɛ ɔbɛhu no? Na berɛ a wahu no no, ɔde no bɔ ne kɔn ho na ɔdi ahurisie. Na ɔduru fie a ɔfrɛfrɛ ne nnamfonom ne ne yɔnkonom boa ano ka kyerɛ wɔn sɛ: ‘Mo ne me nni ahurisie, ɛfiri sɛ mahunu me dwan a ɔyeraeɛ no.’”—Luka 15:4-6.\nYesu kyerɛkyerɛɛ mfatoho no mu sɛn? Ɔkaa sɛ: “Mese mo sɛ anigyeɛ pii bɛba ɔsoro wɔ ɔdebɔneyɛfoɔ baako a wasakra ho sene ateneneefoɔ aduɔkron nkron a wɔnhia adwensakra.”—Luka 15:7.\nAdwensakra ho asɛm a Yesu kae no, ɛbɛyɛ sɛ ɛpem Farisifo no, efisɛ na wɔbu wɔn ho atreneefo a wɔnhia adwensakra. Mfe bi a na atwam no, wɔn mu bi kasa tiaa Yesu sɛ adɛn na ɔne towgyefo ne abɔnefo redidi. Yesu nso kaa sɛ: “Mammɛfrɛ ateneneefoɔ na mmom nnebɔneyɛfoɔ.” (Marko 2:15-17) Farisifo nyaatwomfo no nte nka sɛ wɔhia adwensakra, enti wɔamma anigye biara amma soro. Nanso sɛ obi yɛ ɔbɔnefo na ɔnu ne ho paa a, ɛno deɛ ɛde anigye kɛse ba soro.\nNá Yesu pɛ sɛ ɔsi so dua sɛ ɔbɔnefo sakra a, ɛde anigye kɛse ba soro, enti ɔmaa mfatoho foforo a ɛfa biribi a ɛtaa si wɔ fie ho. Ɔkaa sɛ: “Ɔbaa bɛn na ɔwɔ drakma du na sɛ drakma baako yera a, ɔrensɔ kanea mpra ne fie na ɔnhwehwɛ no yie nkɔsi sɛ ɔbɛhunu? Na sɛ ɔhunu a, ɔfrɛfrɛ mmaa a wɔyɛ ne nnamfo ne n’afipamfoɔ boa ano ka sɛ, ‘Mo ne me nni ahurisie, ɛfiri sɛ mahunu me drakma a ɛyeraeɛ no.’”—Luka 15:8, 9.\nYesu kyerɛɛ mfatoho no mu te sɛ odwan a wayera mfatoho no pɛpɛɛpɛ. Bere a ɔrekyerɛ drakma mfatoho yi mu no, ɔkaa sɛ: “Anigyeɛ ba Onyankopɔn abɔfoɔ mu wɔ ɔdebɔneyɛfoɔ baako a ɔsakra ho.”—Luka 15:10.\nWo deɛ dwene ho hwɛ, sɛ abɔnefo sakra a, abɔfo mpo ani gye! Nea ɛma asɛm no yɛ nwonwa koraa ne sɛ, sɛ abɔnefo sakra na wɔnya kwan kɔ Onyankopɔn soro Ahenni no mu a, wɔbɛnya dibea asen abɔfo no. (1 Korintofoɔ 6:2, 3) Ne nyinaa akyi no, abɔfo no ani mmere wɔn. Ɛnde sɛ ɔbɔnefo sakra n’akwan bɛsom Onyankopɔn a, yɛn nso, sɛn na ɛsɛ sɛ yɛte nka?\nAdɛn nti na nnipa a obiara nim wɔn sɛ wɔyɛ abɔnefo mpo, Yesu ne wɔn bɔe?\nMmɔborɔwafo a na wɔwɔ Yesu bere so no, na Farisifo no bu wɔn sɛn? Sɛnea Yesu ne wɔn bɔe no, Farisifo no huu no sɛn?\nMfatoho mmienu a Yesu mae no, asuade bɛn na ɛwom?\nSɛ Yehowa werɛ mfi ade a, ɛnde ɔbɛyɛ dɛn de yɛn bɔne afiri yɛn a ɔrenkae bio?


Munni Mo Ho Nokware | W’abusua Betumi Anya Anigye\n“Nea Onyankopɔn aka abom no, mma onipa biara nntetew mu.”—Marko 10:9\nYehowa pɛ sɛ ‘yɛnantew nokwaredi’ mu. (Dwom 15:2) Nokwaredi ho hia paa wɔ aware mu, efisɛ woanni wo yere anaa wo kunu nokware a, ɔrennye wo nni. Na sɛ wannye wo anni nso a, ɔdɔ rentena aware no mu.\nƐnnɛ, nokwaredi nni wiase, enti nnipa bebree nni wɔn kununom anaa wɔn yerenom nokware. Sɛ wubetumi ama nokwaredi atena w’aware mu a, ɛnde nneɛma mmienu bi wɔ hɔ a ɛsɛ sɛ woyɛ.\n1 MA W’AWARE HO NHIA WO PAA\nNEA BIBLE NO KA: ‘Mompɛɛpɛɛ mu nhu nneɛma a ehia koraa no.’ (Filipifo 1:10) Nneɛma a ɛsɛ sɛ ehia wo paa wɔ asetenam no, baako ne w’aware. Enti ntoto no ase koraa.\nYehowa pɛ sɛ woma w’ani kũ wo yere anaa wo kunu ho na wo ne no nyinaa ‘ani gye.’ (Ɔsɛnkafo 9:9) Yehowa aka no pefee sɛ, ɛnsɛ sɛ wubu w’ani gu wo yere anaa wo kunu ahiade so da, mmom ɛsɛ sɛ mo mu biara yɛ nea ɛbɛma ne yɔnko ani agye. (1 Korintofo 10:24) Ma wo yere anaa wo kunu nhu sɛ wodɔ no na ne ho hia wo.\nWo ne wo yere anaa wo kunu ntaa nyɛ nneɛma mmom, na nya ne ho adagyew\nBiribiara a wobɛyɛ no kae sɛ woyɛ ɔwarefo, enti worekasa a, ka sɛ “yɛn” nka sɛ “me”\n2 BƆ WO KOMA HO BAN\nNEA BIBLE NO KA: “Obiara a ɔbɛkɔ so ahwɛ ɔbea anya akɔnnɔ ama no no asɛe aware dedaw ne koma mu.” (Mateo 5:28) Sɛ obi kɔ so dwinnwen aguamansɛm ho a, ɔkwan bi so no onni ne kunu anaa ne yere nokware.\nYehowa aka sɛ, ɛsɛ sɛ ‘wobɔ wo koma ho ban.’ (Mmebusɛm 4:23; Yeremia 17:9) Sɛ wubetumi ayɛ eyi a, ɛsɛ sɛ wohwɛ yiye na w’aniwa ansum wo afiri. (Mateo 5:29, 30) Suasua agya panyin Hiob. Ɔne n’aniwa yɛɛ apam sɛ ɔrenhwɛ ɔbea wɔ ɔkwan a ɛmfata so na wannya ne ho akɔnnɔ. (Hiob 31:1) Si wo bo sɛ worenhwɛ ponografi na worenkyerɛ obi a ɔnyɛ wo yere anaa wo kunu ho anigye.\nMa nkurɔfo nhu sɛ wo yere anaa wo kunu da wo koma so paa\nSɛ wo ne obi bɔ na wo yere anaa wo kunu ani nnye ho a, dwen ne ho na twa so ntɛm\nYƐ WO FAM DE\nGye tom sɛ mfomso wɔ wo ho, na hu nea wotɔ sin wɔ mu. (Dwom 15:2) Mfɛre sɛ wobɛma afoforo aboa wo. (Mmebusɛm 1:5) Sɛ wotaa dwinnwen ɔbrasɛe ho na wopɛ sɛ wugyae a, ɛnde yere wo ho; mma w’abam mmu. (Mmebusɛm 24:16) Yehowa bɛboa wo ama wɔakɔ so adi wo yere anaa wo kunu nokware.\nDɛn na mɛyɛ na manya adagyew ama me yere anaa me kunu?\nHena ne m’adamfo paa, me yere anaa me kunu?\nShare Share Munni Mo Ho Nokware


Hebrifo 8 - Nkwa Asem (NA-TWI) | Biblica\nHebrifo 8 - Nkwa Asem (NA-TWI)\n1Asɛm a yegyina so kasa no ne sɛ: Yɛwɔ ɔsɔfo panyin a ɔte Otumfo a ɔwɔ soro no ahengua no nifa so. 2 Ɔsom sɛ ɔsɔfo panyin wɔ Kronkron mu Kronkron hɔ a ɛkyerɛ ntamadan a Awurade no ankasa sii a ɛnyɛ onipa na osii.\n3 Woyi ɔsɔfo panyin biara sɛ ɔmfa akyerɛde ne mmoa mmɔ Onyankopɔn afɔre. Ɛno nti ɛsɛ sɛ yɛn sɔfo panyin nya biribi a ɔde bɛbɔ afɔre. 4 Sɛ ɔwɔ asase so a, anka ɔrenyɛ ɔsɔfo koraa efisɛ, asɔfo wɔ hɔ a wɔde akyɛde ma sɛnea Yudafo mmara kyerɛ no. 5 Dwuma a wodi sɛ asɔfo no yɛ ɔsoro nsusuwso bi kwa. Ɛte sɛ Mose bere so de no ara pɛ. Bere a ɔpɛe sɛ osi ntamadan no, Onyankopɔn ka kyerɛɛ no se, “Si no sɛnea wɔkyerɛɛ wo bepɔw no so sɛ yɛ no no pɛpɛɛpɛ.” 6 Nanso wɔama Yesu asɔfodwuma a ɛso kyɛn wɔn de no te sɛ apam a ne nti, Onyankopɔn ne nnipa pamee, efisɛ, wofi bɔhyɛ pa mu na ɛpam saa apam no.\n7 Sɛ na apam a edi kan no ye a, anka ɛho nhia sɛ wɔbɛyɛ apam a ɛto so abien no. 8 Nanso Onyankopɔn nyaa ne nkurɔfo ho mfaso na ɔkae se, “Nna bi reba, Awurade na ose, a me ne Israelfo ne Yuda abusuakuw bɛhyehyɛ apam foforo. 9 Ɛrenyɛ sɛ apam a me ne wɔn mpanyimfo hyehyɛe wɔ da a misoo wɔn nsa dii wɔn anim fii Misraim no. Wɔanni apam a me ne wɔn hyehyɛe no ho nokware, ɛno nti mantew m’ani anhwɛ wɔn, Awurade na ose. 10 Afei, eyi ne apam a me ne Israelfo bɛhyehyɛ bere a ɛreba no mu, Awurade na ose: Mede me mmara bɛhyɛ wɔn adwenem na makyerɛw agu wɔn komam. Mɛyɛ wɔn Nyankopɔn na wɔayɛ me nkurɔfo. 11 Wɔn mu biara renka nkyerɛ ne yɔnko anaa ne kuromni se, ‘Hu Awurade!’ Efisɛ, wɔn nyinaa nim me fi akumaa so kosi ɔkɛse so. 12 Mehu wɔn mmɔbɔ wɔn bɔne ho; na merenkae wɔn bɔne bio.”\n13 Frɛ a wɔfrɛ saa apam yi “Foforo” no, ama nea wɔyɛe kan no ayɛ dedaw; na biribiara a enyin yɛ dedaw no nkyɛ yera.\nNA-TWI : Hebrifo 8


Yesu Wui no, Nsɛm Bi a Ɛsisii (Mateo 27) | Yesu Asetena\nYESU WUU WƆ DUA SO\nWƆBƆƆ YESU ASƐNDUA MU NO, NSƐNKYERƐNNE BI SISII\nƐduu “dɔn a ɛtɔ so nsia” anaa awia dumienu no, “esum duruu asase no nyinaa so kɔsii dɔn a ɛtɔ so nkron” anaa awia nnɔn mmiɛnsa. (Marko 15:33) Saa sum no amma kwa. Yɛnim sɛ ɛwom ara a, bosome tumi kyere awia ma esum ba awia ketee. Ɛtaa si bere a bosome apue foforo, nanso bere a wɔbɔɔ Yesu asɛndua mu a esum durui no deɛ, na ɛyɛ Twam afahyɛ bere, enti na bosome no nyinaa apue. Sɛ bosome kyere awia a, ɛnkyɛ, nanso esum a yɛreka ho asɛm yi kyɛe paa. Enti wohwɛ mu a, Onyankopɔn na ɔmaa esum no durui.\nNnipa a na wɔredi Yesu ho agorɔ no, ɛbɛyɛ sɛ nea ɛsii no yɛɛ wɔn nwonwa. Ɛsum no bae no, mmaa nnan bi kɔgyinaa asɛndua no ho. Mmaa nnan no, na Yesu maame ka ho; wɔn a aka ne Salome, Maria Magdalene, ɛnna Maria, ɔsomafo Yakobo Kumaa maame.\nBere a Yesu maame gyina “asɛndua no ho” no, na ɔsomafo Yohane gyina ne nkyɛn. Ná Maria ayɛ dinn rehwɛ ne ba a wawo no atete no no. Ɔhwɛ nea ne ba no refa mu no a, na ɛte sɛ nea wɔde “nkrantɛ tenten” awɔ ɔno Maria. (Yohane 19:25; Luka 2:35) Ɛyaw a na Yesu refa mu nyinaa akyi no, na ɔredwen ne maame Maria ho. Yesu miaa n’ani de ne ti kyerɛɛ Yohane so ka kyerɛɛ ne maame sɛ: “Ɔbaa, hwɛ! Wo ba!” Afei ɔde ne ti kyerɛɛ Maria so ka kyerɛɛ Yohane sɛ: “Hwɛ! Wo maame!”—Yohane 19:26, 27.\nƐbɛyɛ sɛ saa bere no, na Maria yɛ okunafo, enti na Yesu de no rehyɛ ɔsomafo a ɔdɔ no no nsa. Ná wahu sɛ Maria mma a aka no nnye ɔno Yesu nni. Enti ɔyɛɛ nhyehyɛe a ɛbɛma obi ahwɛ no na waboa no ama wasom Onyankopɔn. Wei yɛ adepa a yɛbɛtumi asuasua!\nBere a sum no kɔe no mu ara na Yesu kaa sɛ: “Sukɔm de me.” Asɛm a ɔkae no maa nkɔmhyɛ bi baa mu. (Yohane 19:28; Dwom 22:15) Yesu huu sɛ ɛkwan bi so no, wobɛka sɛ nea n’Agya mmɔ ne ho ban bio sɛnea ɛbɛyɛ a wɔbɛsɔ no ahwɛ akɔsi ase. Kristo de nne a emu yɛ den kaa asɛm bi, na saa asɛm no, ɛbɛyɛ sɛ ɛyɛ Aram kasa a na Galileafo ka. Ɔkaa sɛ: “Eli, Eli, lama sabaktani?” Ase kyerɛ sɛ: “Me Nyankopɔn, me Nyankopɔn, adɛn nti na woapa me?” Wɔn a wɔgyina hɔ no bi ante ase, enti wɔkaa sɛ: “Hwɛ! Ɔrefrɛ Elia.” Obi tuu mmirika de sapɔw kɔbɔɔ nsa nyinyanyinya mu de tuaa demmire ano na ɔde kɔmaa Yesu sɛ ɔnnom. Nanso ebinom kaa sɛ: “Monnyae no! Momma yɛnhwɛ sɛ Elia bɛba abɛyi no asi fam anaa.”—Marko 15:34-36.\nAfei Yesu teaam sɛ: “Asa!” (Yohane 19:30) Ampa, biribiara a n’Agya somaa no sɛ ɔmmɛyɛ wɔ asase so no, na watumi ayɛ awie. Bere a Yesu rebɛwu no, ɔkaa sɛ: “Agya, wo nsam na mede me honhom hyɛ.” (Luka 23:46) Yesu de ne nkwa hyɛɛ Yehowa nsa; ná ɔnim sɛ ɔbɛnyane no. Kristo de ne werɛ nyinaa hyɛɛ Onyankopɔn mu na afei ɔtoo ne kɔn wui.\nƆwui no, asase wosoo denneennen maa abotan paapaee. Ná ano yɛ den paa, enti ada a ɛwɔ Yerusalem mu buebue maa emu afunu bɛguu abɔnten. Nnipa a wɔretwam a wɔhuu sɛ afunu deda mmɔnten so no kɔɔ “kuro kronkron” no mu kɔbɔɔ amanneɛ.—Mateo 12:11; 27:51-53.\nAfei ntwamutam a ɛkyɛ Kronkronbea ne Kronkron mu Kronkronbea mu no, emu suan mmienu fii soro bɛsii fam. Nsɛm a ɛsisii no kyerɛ sɛ Onyankopɔn bo fuu wɔn a wɔkuu ne Ba no. Ɛsan nso kyerɛ sɛ afei deɛ, na ɛkwan abue sɛ nnipa bi bɛnya kwan akɔ ɔsoro, Kronkron mu Kronkronbea hɔ.—Hebrifoɔ 9:2, 3; 10:19, 20.\nƐnyɛ nwonwa sɛ ehu kaa nkurɔfo. Ɔsraani panin a ɔhwɛ maa wɔkum Yesu no kaa sɛ: “Ampa ara, onipa yi yɛ Onyankopɔn Ba.” (Marko 15:39) Bere a Pilato redi Yesu asɛm a ɔbisaa Yesu sɛ ɔyɛ Onyankopɔn Ba no, ɛbɛyɛ sɛ na ɔsraani panin no wɔ hɔ. Sɛnea nneɛma kɔe no ma ɔbɛhuu sɛ Yesu yɛ onipa pa, na ɔyɛ Onyankopɔn Ba ampa.\nWɔn a wɔde wɔn ani huu nea ɛkɔɔ so no, wɔrekɔ wɔn fie nyinaa, na wɔde wɔn nsa rebobɔ “wɔn kokom.” Nea wɔyɛe no kyerɛ sɛ na awerɛhoɔ ne aniwu ahyɛ wɔn mma. (Luka 23:48) Mmaa a na wɔgyina akyirikyiri rehwɛ no, na wɔn mu pii yɛ Yesu asuafo. Yesu te ase no, sɛ ɔretu kwan a, na ɔtumi ne wɔn kɔ. Wɔn nso, nsɛm akɛse a ɛsisii no kaa wɔn paa.\n“BƆ NO ASƐNDUA MU!”\nYesu atamfo teateaam sɛ: “Bɔ no asɛndua mu!” (Yohane 19:15) Hela asɛm a wɔtaa kyerɛ ase “asɛndua” wɔ Nsɛmpa no mu ne stau·rosʹ. Nwoma bi kaa sɛ: “Stauros kyerɛ ‘dua tenten baako,’ anaa dua a ɛwɔ ahoɔden a akuafo tumi de gye ban. Ne nkyerɛase ara ne no; biribiara nka ho bio.”—History of the Cross.\nEsum a ɛduruu asase so nnɔnhwere mmiɛnsa no, adɛn nti na yɛbɛtumi aka sɛ ɛnyɛ bosome na ɛkyeree awia?\nDɛn na Yesu yɛe a ɛma yɛhu sɛ ɛsɛ sɛ yɛhwɛ yɛn awofo a wɔanyinyin?\nDɛn na asasewosow a ɛsii no kɔfa bae? Asɔrefie hɔ ntwamutam a emu suan mmienu no, na ɛkyerɛ sɛn?\nƐfiri bere a wɔbɔɔ Yesu asɛndua mu kɔsi ne wuo no, nsɛm bi sisii. Ɛkaa nnipa a wɔhui no sɛn?\nNkrante Antumi Maria\nSɛ awerɛhow a ɛte sɛ “nkrante tenten” ahyɛ wo so a, Yesu maame Maria nhwɛso no betumi aboa wo ma wɔagyina ano.


Genesis 43 | Intanɛt So Bible| Wiase Foforɔ Nkyerɛaseɛ\nYosef nuanom san kɔɔ Egypt bio; wɔne Benyamin (1-14)\nYosef ne ne nuanom san hyiae (15-23)\nYosef ne ne nuanom too nsa didii (24-34)\n43 Afei ɔkɔm no mu yɛɛ den wɔ asaase no so.+ 2 Enti bere a aduan a wɔde fi Egypt bae no sae no,+ wɔn papa ka kyerɛɛ wɔn sɛ: “Monsan nkɔtɔ aduan kakra mmra.” 3 Ɛnna Yuda ka kyerɛɛ no sɛ: “Ɔbarima no kaa no anibere so kyerɛɛ yɛn sɛ, ‘Sɛ moamfa mo nua no amma a, monhwɛ na moansi m’anim bio.’+ 4 Enti sɛ wobɛma yɛne yɛn nua no akɔ a, ɛnde yɛbɛkɔ akɔtɔ aduan no abrɛ wo. 5 Na sɛ woamma yɛamfa no ankɔ a, ɛnde yɛrensan nkɔ, efisɛ ɔbarima no ka kyerɛɛ yɛn sɛ, ‘Mo nua no nka mo ho a, monhwɛ na moansi m’anim bio.’”+ 6 Na Israel+ bisaa wɔn sɛ: “Adɛn nti na moakɔfa ɔhaw aba me so saa? Ɛyɛɛ dɛn na moka kyerɛɛ ɔbarima no sɛ mowɔ nua bi wɔ hɔ?” 7 Wobuae sɛ: “Ɔbarima no ara na obisaa yɛn abusua ho asɛm sɛ, ‘Mo papa da so te ase? Mowɔ nua foforo bi?’ Ɛnna yɛn nso yɛmaa no ɛho mmuae.+ Anka yɛbɛyɛ dɛn ahu sɛ ɔbɛka sɛ, ‘Monkɔfa mo nua no mmra’?”+ 8 Ɛnna Yuda ka kyerɛɛ ne papa Israel sɛ: “Ma memfa abofra no nkɔ,+ na yɛne wo ne yɛn mma+ atena ase, anyɛ saa a yebewuwu.+ 9 Medi no agyinam.+ Sɛ biribi to no a, bisa no me nsam. Sɛ mamfa no ammrɛ wo a, medi fɔ wɔ w’anim afebɔɔ. 10 Sɛ yɛkɔe a, anka saa bere yi yɛakɔ aba mprenu.” 11 Ɛnna wɔn papa Israel ka kyerɛɛ wɔn sɛ: “Sɛ saa na ɛte a, ɛnde nea monyɛ ni: Momfa asaase yi so nneɛma pa no bi ngu mo nkotoku mu mfa nkɔma ɔbarima no:+ balsam+ aduhuam kakra, ɛwo kakra, labdanum aduhuam, dua abona,*+ nkate, ne aborɔfo nkate. 12 Sika a mode rekɔ no, monyɛ no mmɔho, na momfa sika a wɔde hyehyɛɛ mo nkotoku mu no nsan nka ho nkɔ;+ ebia ɛfaa wɔn ani so. 13 Momfa mo nua no na monsan nkohu ɔbarima no. 14 Ade nyinaa so Tumfo Nyankopɔn mma ɔbarima no nhu mo mmɔbɔ na onnyaa mo nua no nka Benyamin ho mma mo. Nanso ɛba sɛ hwere ara na mɛhwere me mma no nso a, ɛnde hwee nni hɔ a metumi ayɛ!”+ 15 Enti mmarima no faa akyɛde no ne sika no mmɔho, na wɔde Benyamin kaa wɔn ho siim kɔɔ Egypt, na wɔsan kogyinaa Yosef anim.+ 16 Bere a Yosef hui sɛ Benyamin ka wɔn ho ara pɛ na ɔka kyerɛɛ ɔbarima a ɔhwɛ ne fi so no sɛ: “Fa mmarima yi kɔ fie na kum mmoa no bi yɛ aduan, na me ne wɔn bedidi awia yi.” 17 Ntɛm ara na ɔbarima no de wɔn kɔɔ Yosef fi sɛnea Yosef kae no.+ 18 Bere a wɔde mmarima no kɔɔ Yosef fi no, wɔbɔɔ hu na wɔkae sɛ: “Sika a wɔde hyehyɛɛ yɛn nkotoku mu no nti na wɔde yɛn aba ha yi. Wɔrebɛkyere yɛn de yɛn ayɛ nkoa na wɔafa yɛn mfurum no!”+ 19 Enti bere a woduu ofi no kwan ano no, wotwiw bɛn ɔbarima a ɔhwɛ Yosef fi so no, na wɔne no kasae. 20 Wɔka kyerɛɛ no sɛ: “Yɛsrɛ wo, yɛn wura! Yɛbaa ha bɛtɔɔ aduan.+ 21 Nanso bere a yekoduu ahomegyebea a yɛsan yɛn nkotoku no, yehui sɛ obiara sika hyɛ ne kotoku mu sɛnea ne dodow te pɛpɛɛpɛ.+ Enti yɛasan de aba. 22 Yennim onii ko a ɔde sika no hyehyɛɛ yɛn nkotoku mu. Na yɛde sika foforo aba rebɛtɔ aduan.”+ 23 Ɛnna ɔka kyerɛɛ wɔn sɛ: “Ɛnyɛ hwee; munnsuro. Mo Nyankopɔn ne mo papa Nyankopɔn na wama mo ademude wɔ mo nkotoku mu. Me nsam na mo sika no dii kan bae.” Afei okoyii Simeon brɛɛ wɔn.+ 24 Ɛnna ɔbarima no de wɔn wuraa Yosef fi no mu, na ɔmaa wɔn nsu hohoroo wɔn nan ho. Afei ɔmaa wɔn mfurum no aduan. 25 Na woyiyii wɔn akyɛde no+ sɛ Yosef ba awia no a wɔde bɛma no, efisɛ na wɔate sɛ wobedidi wɔ hɔ.+ 26 Bere a Yosef baa ofie hɔ no, wɔde nneɛma a wɔde brɛɛ no no maa no, na wɔde wɔn anim butubutuw fam wɔ n’anim.+ 27 Afei obisaa sɛnea wɔn ho te, na ɔkae sɛ: “Mo papa akwakoraa a mokaa ne ho asɛm no ho te dɛn? Ɔda so te ase?”+ 28 Wobuae sɛ: “Yɛn papa, w’akoa da so te ase na ne ho ye.” Afei wɔbɔɔ wɔn mu ase de wɔn anim butubutuw fam.+ 29 Bere a ɔmaa n’ani so huu ne nua Benyamin, ne maame ba no,+ ɔkae sɛ: “Mo nua kumaa a mokaa ne ho asɛm kyerɛɛ me no ni anaa?”+ Na ɔtoaa so sɛ: “Me ba, Onyankopɔn nhyira wo.” 30 Afei, Yosef yɛɛ ntɛm puei, efisɛ ne nua no nti, na ɔyɛ ne ho hwee a ɛnyɛ yiye, enti na ɔrepɛ baabi akosu, na ɔkɔhyɛɛ dan mu sui.+ 31 Owiei no, ɔhohoroo n’anim bae; afei de na watumi ahyɛ ne ho so. Ɔkae sɛ: “Momfa aduan no mmra.” 32 Wɔde ɔno nko ara de sii n’anim, na wɔde ne nuanom de sisii wɔn anim, ɛnna wɔde Egyptfo a wɔne no redidi no nso de sisii wɔn anim. Ná Egyptfo no rentumi ne Hebrifo no nto nsa nnidi, efisɛ na ɛyɛ Egyptfo akyiwade.+ 33 Ne nuanom tenatenaa* n’anim nnidiso nnidiso fi ɔpanyin so+ kosi akumaa so, na obiara hwɛɛ ne yɔnko anim a wonhu nea wɔnka. 34 Ɛwom ara a, na wama wɔayi ne pon so aduan no bi de akɔma wɔn, na ɔmaa Benyamin de no dɔɔso sen wɔn a wɔaka no de mmɔho anum.+ Na wɔne no didi nomee kosii sɛ wɔmee.\n^ Ná wɔde nsu a efi dua abona yi mu yɛ aduhuam.\n^ Anaa “Wɔtenatenaa.”